ועדת הפנים והגנת הסביבה, כנסת 19, פרוטוקול מספר 266, 2014-04-29 11:00

מירי רגב: בוקר טוב.

מירי רגב: אני מתכבדת לפתוח את ישיבת ועדת הפנים והגנת הסביבה.

מירי רגב: חשבתי שנכון גם במהלך הפגרה לכנס את הוועדה בנושאים רלוונטיים ואקטואליים שגורמים לקשיים לחלק מתושבי המדינה.

מירי רגב: זה כבר הדיון השני שאנחנו מקיימים בעניין סוגיית הרעש בהשתתפות חברי הכנסת.

מירי רגב: גם דב חנין צריך להגיע.

מירי רגב: אני מקדמת בברכה את כל הגורמים המקצועיים – את גנות, את מנכ"ל משרד התחבורה, את גיורא, כמובן שגם הוא היה בדיון הקודם, את ראשי הערים וראשי המועצות שהגיעו ואת נציגי המשרדים הרלוונטיים.

מירי רגב: חתן הדיון לא נמצא פה.

מירי רגב: מי שיזם את הדיון היה ארנון גלעדי - -

<קריאה: הנה הוא.

מירי רגב: הגעת.

מירי רגב: יהיו לך חיים ארוכים.

מירי רגב: הדיון היה ביוזמתי של ארנון גלעדי שהציג את בעיית הרעש שחזרה לעיר תל-אביב אחרי שלוש שנים של שקט בעקבות שיפוץ של כמה מסלולים.

מירי רגב: לדיון של דרום תל-אביב הצטרף ראש עיריית ראש העין שלום שנמצא פה, והוא דיבר איתי, וחלק מהמושבים שנמצאים באותו מסלול.

מירי רגב: לעניין הזה הצטרף גם ראש עיריית מודיעין.

מירי רגב: משרד התחבורה היה צריך להגיע עם התייחסות בעקבות הדיון הקודם, גם המשרד להגנת הסביבה ומשרד הפנים לגבי התמ"א.

מירי רגב: לפני שנשמע את הגורמים הרלוונטיים אני רוצה להגיד דבר אחד: ברור לכולם שמדינת ישראל היא מדינה קטנה, ומטוסים צריכים לנחות וצריכים להמריא – אין מה לעשות.

מירי רגב: אנחנו לא יכולים לקחת את שדה התעופה ולהעביר אותו למקום אחר - -

דוד אזולאי: והכוונה היא שהיא תהיה יותר קטנה.

מירי רגב: חס וחלילה.

מירי רגב: לא יקרה בעידן שלנו.

דוד אזולאי: בינתיים זה קורה רק בעידן שלכם.

מירי רגב: לא, לא, ממש לא.

מירי רגב: לכן אין ספק שתושבי המדינה יסבלו מרעש של נחיתות ושל המראות.

מירי רגב: מה שכן, צריכה להיות חלוקת צדק ברעש; ושנית, אנחנו צריכים לראות איך אנחנו מזרזים הקמה של שדה נוסף.

מירי רגב: תכף נדבר רק על זה ונבקש את ההתייחסויות של הגורמים הרלוונטיים.

מירי רגב: דיברנו על שלושה נושאים עיקריים שלהם אנחנו מבקשים את התייחסות הגורמים הרלוונטיים.

מירי רגב: אחד, זה תפעול המסלולים.

מירי רגב: כרגע המסלול עובד על ציר של המראות ונחיתות מעל חולון-תל-אביב.

<חיים ביבס: לא בהכרח.

מירי רגב: כרגע.

מירי רגב: על-פי התמ"א, יש אפשרות לחריגות נחיתות בצפון, כלומר בראש העין, מודיעין – כל האזור.

מירי רגב: אני אומרת מה שאני יודעת גם לאחר ההיערכות שלי עם היועצים המשפטיים לפגישה הזאת.

מירי רגב: לכן אני אומרת את הדברים שלי בפתיח ולא מסכמת אותם.

מירי רגב: בדיון הקודם, אודי, הארת את עיני בכמה דברים, ואני אשמח שבעניין הזה תתייחס אחרי גנות.

מירי רגב: .

מירי רגב: התמ"א מאפשרת חריג להעביר טיסות גם לאזור הצפוני – למודיעין, לראש העין וליישובים בסביבה.

<חיים ביבס: מודיעין זה המסלול המזרחי.

<חיים ביבס: ראש העין הוא המסלול הצפוני.

מירי רגב: אוקיי, אבל במסלול ההוא.

<חיים ביבס: לא, אלה מסלולים שונים.

מירי רגב: אוקיי, זה מסלול גם של ראש העין וגם של מודיעין.

מירי רגב: התמ"א גם קובעת סף של רעש, ואנחנו לא קיבלנו עדכון על סף הרעש החדש בעקבות "שמים פתוחים".

מירי רגב: התחרות בעולם והתדירות הגדולה של כניסת מטוסים לארץ ויציאת מטוסים מהארץ, אין ספק שהיא עושה משהו עם הרעש.

מירי רגב: זה לא אותו רעש שהיה לפני 10-5 שנים.

מירי רגב: אני רוצה להבין האם יש שינוי עם נושא סף הרעש.

מירי רגב: ואם כן, אם המדינה עולה על סף הרעש היא מחויבת למגן אקוסטית את כל האזורים והשכונות שנמצאים סמוך לאזור סף הרעש.

מירי רגב: פה אני מבקשת מהמשרד להגנת הסביבה וגם מגיורא מרת"א להתייחס לנושא סף הרעש.

מירי רגב: האם כל הפעילות היום היא על-פי סף הרעש המותר?

מירי רגב: אני מבקשת שגם נציגת משרד הפנים תגיד מתי התכנסה ועדה ציבורית בראשות השופט?

מירי רגב: מיהו השופט?

מירי רגב: והאם בעקבות ההחלטה של "שמים פתוחים" התכנסה הוועדה מחדש?

מירי רגב: הנושא הרביעי שאני מבקשת התייחסות אליו שהוא כל כולו תחת שר התחבורה - הסמכות היחידה להפעיל בלילה טיסות היא של השר.

מירי רגב: השר קיבל החלטה שבלילה יהיו רק נחיתות.

מירי רגב: הממשלה החליטה שלא יהיו המראות בין 1:00 בלילה ל-5:00 בבוקר.

מירי רגב: אבל בנושא הנחיתות הממשלה לא קיבלה החלטה.

<מוטי ששון: לא הממשלה, בג"ץ.

מירי רגב: אני לא מוכנה שיתפרצו פה לדיון.

מירי רגב: זאת החלטת ממשלה, ויש לי גם המספר שלה שבה התקבלה החלטה שלא יהיו המראות בין 1:00 ל-5:00.

מירי רגב: בנושא נחיתות לא הייתה החלטה.

מירי רגב: השר שההחלטה הזאת באחריותו קיבל החלטה שימשיכו לנחות גם בלילה.

מירי רגב: אני מבקשת להבין מדוע זאת ההחלטה של השר, והאם השר מבין את הקושי הגדול שזה גורם לאזרחים.

מירי רגב: דבר נוסף שאני מבקשת להבין ממשרד התחבורה הוא מה קורה עם היכולת להכשיר את שדה התעופה בחיפה.

מירי רגב: היינו בביקור בנמל וראינו שגם מנמל חיפה אפשר להמריא ולנחות.

מירי רגב: נכון שצריך לשפץ את המקום, אבל האם זה לא ראוי לעומת מה שקורה היום?

מירי רגב: עד שיהיה שדה תעופה נוסף ברמת-דוד – ואני אשמח לשמוע פרטים איפה זה עומד – האם לא נכון לשפץ את שדה התעופה בחיפה בעלות מסוימת שהיא פחות שני כיכרות לראשי ערים, אבל לא נורא, השר יסתדר - ובעצם לאפשר מרווח יותר רחב של חלוקת צדק בין צפון ודרום.

מירי רגב: אני רוצה לשמוע על העניין של חיפה, ובנוסף אני גם אבקש שהוועדה הציבורית תתייחס לזה, אבל זה יהיה בסוף.

מירי רגב: כרגע אלה ארבעת הדברים שאני מבקשת לשמוע.

מירי רגב: אני מבקשת שהיועץ המשפטי של הוועדה יאמר כמה דברים.

<תומר רוזנר: אני ביקשתי את רשות הדיבור רק לצורך גילוי נאות.

<תומר רוזנר: בזמן הפרויקט להרחבת נתב"ג והכנת תכניות המתאר הארציות העוסקות בנושא שימשתי יחד עם עורכי דין אחרים במשרד ש.

<תומר רוזנר: הורוביץ באי כוח של תושבי המועצה האזורית עמק לוד, וייצגנו אותם בתהליכים השונים בנושא הזה.

<תומר רוזנר: כיוון שהנושאים שנדונים היום לא נוגעים לתושבים של המועצה האזורית אזור לא חשבתי שיש כאן בעיה של השתתפותי בדיון הזה.

<תומר רוזנר: אם מישהו חושב אחרת אני אשמח לשמוע.

ניצן הורוביץ: אנחנו סומכים עליך.

מירי רגב: אם יש כאן יועץ משפטי או חבר כנסת שחושבים אחרת, וזה אומר שהיועץ המשפטי של הוועדה צריך לפסול את עצמו מהשתתפות בדיון, נא לומר זאת עכשיו לפרוטוקול.

ניצן הורוביץ: אנחנו נותנים בו אמון מלא.

מירי רגב: תודה, תומר, על הגילוי הנאות הזה.

<עוזי יצחקי: כבוד יושבת-הראש, אני קפצתי מוועדת כספים - -

מירי רגב: אז בבקשה, אתה תפתח את הדיון.

<עוזי יצחקי: אני מנכ"ל משרד התחבורה.

<עוזי יצחקי: את היטבת להגיד בתחילת דברייך – המדינה קטנה, השמים מצומצמים.

<עוזי יצחקי: יש הרבה מאוד אילוצים וצרכים גם ביטחוניים, ולא צריך לומר על זה יותר מדי מילים, כולם מכירים.

<עוזי יצחקי: לכן כל ההחלטות של שר התחבורה שהתקבלו זה לראות את האיזון בין הצרכים של התעופה האזרחית לבין האילוצים והמגבלות והקשיים של האזרחים.

<עוזי יצחקי: לגבי כל החלטה גם בעניין המסלולים החדשים התקיימו הרבה מאוד דיונים וגם בעניין הנחיתות בלילה.

<עוזי יצחקי: הכול כתוצאה מדיונים מקצועיים כדי לראות את האיזון בין הדברים.

<עוזי יצחקי: מתחילת השנה יש גידול במספר הטיסות.

<עוזי יצחקי: הציבור נוסע וטס ונהנה מהעניין הזה של "השמים הפתוחים".

<עוזי יצחקי: יש צרכים של אנשים – רוצים לנסוע ולטוס; מצד שני צריך לשמור על איכות החיים ועל סף הרעש.

<עוזי יצחקי: הדברים האלה נעשים בצורה מאוזנת.

מירי רגב: מה היקף הגידול הזה בעקבות "שמים פתוחים"?

מירי רגב: אני מבקשת לדעת.

<עוזי יצחקי: לגבי רעש אני לא יכול להגיד.

מירי רגב: כמות הטיסות.

<עוזי יצחקי: יש גידול של כ-10% במספר הטיסות מתחילת השנה.

<עוזי יצחקי: הציבור רוצה לטוס, הציבור טס.

<עוזי יצחקי: ראינו בחול המועד את הנהירה לנמל התעופה.

<עוזי יצחקי: אלה דברים טובים.

<קריאה: איפה האיזון?

<עוזי יצחקי: האיזון הוא בהחלטות שהתקבלו, ובמה שצריך לעומת מה שאפשר.

מירי רגב: המנכ"ל, כולנו מבינים את חשיבות "שמים פתוחים" וכולנו מבינים את התחרות האזרחית.

מירי רגב: גיורא היטיב להסביר זאת - -

<עוזי יצחקי: הוא היה מהמובילים של העניין הזה.

<עוזי יצחקי: הרבה קרדיט מגיע לו.

מירי רגב: מצוין.

מירי רגב: אבל משום שאנחנו מדברים פה על שר שהוא מקבל החלטות ומייצג גם ציבור, עם כל הכבוד לחשיבות כלכלית יש כאן עלייה של 10% בטיסות.

מירי רגב: זה אומר שזאת גם עלייה ברעש - -

<עוזי יצחקי: לא, זאת לא עלייה גם ברעש.

מירי רגב: זה חייב להיות, מה לעשות.

מירי רגב: כשיש יותר נחיתות והמראות.

<עוזי יצחקי: זה לא חייב להיות.

<עוזי יצחקי: היום המטוסים חדישים ושקטים.

<עוזי יצחקי: יש לנו קריטריונים מאוד ברורים.

<קריאה: מה שטס לנו מעל הראש לא שקט.

מירי רגב: אני עוד לא ראיתי מטוס נוחת וממריא בלי רעש.

מירי רגב: המשרד להגנת הסביבה וגנות, אני מבקשת שתכף תציגו לנו את תמונת הרעש.

מירי רגב: האם אין שינוי בתמונת הרעש בגלל "שמים פתוחים"?

<עוזי יצחקי: עניין השימוש בשדה התעופה בחיפה נבחן.

<עוזי יצחקי: יש מגבלות.

<עוזי יצחקי: גם אנחנו חשבנו על האפשרות להשתמש בשדה התעופה חיפה ואפילו להרחיב אותו.

<עוזי יצחקי: יש אילוצים גדולים מאוד שמקשים על הפיקוח - -

מירי רגב: האילוצים שהשר לא יכול להתמודד איתם?

<עוזי יצחקי: אלה לא אילוצים של השר.

<עוזי יצחקי: בואו נשים את השר בצד עכשיו, לא צריך על כל דבר שר ושר.

מירי רגב: אבל אני אומרת, שר תחבורה, גם הנמל כפוף אליו וגם השדה – אי אפשר לעשות איזון?

<עוזי יצחקי: יש נמל צבאי, יש נמל ימי אזרחי, יש מנופים – יש הרבה מאוד דברים שנמצאים שם.

<עוזי יצחקי: אנחנו בשיתוף כל גורמי הממשלה מאיצים בשבועות הקרובים החלטת ממשלה שתאפשר הקמת שדה תעופה משלים לנתב"ג.

<עוזי יצחקי: אנחנו חושבים שהצורך הזה הוא הכרחי.

<עוזי יצחקי: אנחנו נאתר את המקום, יש לנו כמה אופציות.

<עוזי יצחקי: את ציינת את האופציה המשמעותית - -

מירי רגב: רמת דוד.

<עוזי יצחקי: - - לראות איך אנחנו מסתדרים עם החיים בצוותא – אזרחים וצבא יחד – וכמובן, עם העניין של התושבים.

מירי רגב: אני מודה לך על ההתייחסות.

מירי רגב: גם חברי הכנסת יכולים לשאול שאלות.

מירי רגב: אני שמחה על רמת דוד ועל השדה הנוסף.

מירי רגב: להערכתך, כמה זמן ייקח לבנות שדה נוסף?

<עוזי יצחקי: בכך אני יכול להיעזר בשירותיו של גיורא שיש לו יותר ניסיון ממני בעניין שדות תעופה.

מירי רגב: רק להגיד לי שנים.

איתן כבל: כנראה, לחלק מהאנשים כבר לא תהיה בעיה.

מירי רגב: אני רק שואלת כמה שנים זה: חמש שנים?

מירי רגב: שלוש שנים?

מירי רגב: שנתיים?

מירי רגב: עשר שנים?

<גיורא רום: עשר שנים.

מירי רגב: זאת אומרת בנושא הרעש אנחנו מוציאים את רמת דוד.

מירי רגב: ברמה האסטרטגית חשוב שלמדינת ישראל יהיה שדה נוסף.

מירי רגב: מצוין, חשוב ונכון.

מירי רגב: התעוררנו מאוחר, אבל טוב שהתעוררנו וטוב שזה בקדנציה שלנו.

מירי רגב: יהיה שדה נוסף בעוד עשר שנים.

מירי רגב: עשר שנים הוא לא נותן פתרון לרעש.

מירי רגב: עכשיו נדבר על פתרונות לרעש הנוכחי.

מירי רגב: משום שהשמים נפתחו ביוזמת שר הכלכלה ושר התחבורה, וראש הממשלה והממשלה השלמה אישרו את זה – אני שואלת אותך שאלה: צפי לגידול מעשרה אחוז ילך ויגדל, מן הסתם.

<עוזי יצחקי: זה 10% של נוסעים.

<עוזי יצחקי: עוד מעט אתם תשמעו שאין השפעה על הרעש.

<עוזי יצחקי: יש שינויים שציינו גם בדיון הקודם לגבי מסלולים.

<עוזי יצחקי: אני חוזר ואומר, ההחלטה התקבלה לאחר ששמעו את כל הגורמים, היו הליכים של שימוע.

<עוזי יצחקי: ראש רשות התעופה האזרחית אפשר לכל ראשי הרשויות להופיע בפניו לשימוע בעל-פה או בכתב.

<עוזי יצחקי: ההחלטה התקבלה לאחר שמיעת כל הצדדים ואיזונים - -

ניצן הורוביץ: מה מאוזן בהחלטה?

<עוזי יצחקי: שזה הדבר הטוב ביותר לתעופה האזרחית עם מינימום פגיעה.

מירי רגב: איך זה מינימום פגיעה?

<עוזי יצחקי: הסבירו את זה פה, ויסבירו את זה שוב אם צריך.

איתן כבל: אני רוצה לתת דוגמה למנכ"ל חברי.

איתן כבל: אני בא משכונה בראש העין.

איתן כבל: כשבנו את השכונות החדשות אמרו לנו שצריך מכון סניקה חדש כי הרי למה שיעשו אותו שם?

איתן כבל: יעשו אותו למטה.

איתן כבל: אמרו: ארוחות בוקר יוכנו לתושבי רחוב הירקון בתוך המכון כי לא יהיה ריח – הכול יהיה מדהים.

איתן כבל: זאת טכנולוגיה חדשה מגרמניה שאפשר להכין חביתות.

איתן כבל: בכלל, מלווה מלכה – השכונה תיעשה בתוך המכון, כי אף אחד בכלל לא יידע שיש שם מכון.

איתן כבל: אתה יודע מה היה?

איתן כבל: אתה בטח לא רוצה לדעת.

איתן כבל: אני לא אזמין אותך לבקר אצלנו במלווה מלכה.

איתן כבל: נער הייתי וגם זקנתי – אני כל הזמן אומר, אני רק נראה טוב.

איתן כבל: אני זקן - -

<קריאה: וצנוע.

איתן כבל: אני גם לא צנוע.

איתן כבל: אני לא מקבל שום הבטחה שאומרת שזה יהיה בסדר, אל תדאגו.

איתן כבל: אתה לא תהיה בתפקיד, השר שלך חברי לא יהיה בתפקיד – כל מי שיחתום פה על ההתחייבויות לא יהיה בתפקיד.

איתן כבל: ולך תרדוף אחר-כך, ולך דבר אל הרוח.

מירי רגב: חבר הכנסת כבל, תודה.

מירי רגב: עוזי, לא התייחסת לעניין החלטת השר בעניין הנחיתות בלילה.

<עוזי יצחקי: אמרתי שההחלטה התקבלה לאחר בחינת כל הצרכים יחד עם הצורך לשמור על שקט ואי פגיעה ככל האפשר.

מירי רגב: אבל זה לא שומר על שקט.

מירי רגב: הנחיתות כל הלילה, בשונה מהמראות שהממשלה הגדילה לעשות - -

<עוזי יצחקי: קודם כול זה לא כל הלילה.

<קריאות: זה ב-23:30 בלילה.

<קריאות: - - -

מירי רגב: סליחה, תושבים.

מירי רגב: סליחה, המנכ"ל, אני יודעת שיש החלטת ממשלה שאין המראות בין השעות 1:00 בלילה ל-5:00 בבוקר.

מירי רגב: מזל שיש לנו ממשלה שחושבת רחב.

מירי רגב: ההחלטה של השר היא שכל הלילה יש נחיתות.

מירי רגב: אני שואלת, האם השר מבין שההחלטה שלו שכל הלילה יש נחיתות גורמת לתושבי השכונות בדרום תל-אביב לרעש בלתי אפשרי?

מירי רגב: אני שואלת אותך, האם השר מבין מה אומרת ההחלטה הבלעדית שלו להמשיך בנחיתות כל הלילה?

<עוזי יצחקי: הדברים האלה נלקחו בחשבון.

<עוזי יצחקי: הוא שמע את הגורמים המקצועיים, וככה התקבלה ההחלטה.

מירי רגב: האם השר קבע מגבלות בהחלטה שלו שאפשר כל הלילה לנחות?

<עוזי יצחקי: לא.

מירי רגב: זאת אומרת שהשר קבע שכל הלילה יהיו נחיתות.

<חיים ביבס: אפשר להציע הצעת ייעול?

מירי רגב: כן.

<חיים ביבס: אני מציע שקודם כול נשמע פעם אחת - -

מירי רגב: תכף נשמע.

מירי רגב: פשוט המנכ"ל צריך ללכת.

<חיים ביבס: אבל הוא הכי פחות רלוונטי.

<חיים ביבס: הכי רלוונטיים זה רת"א ורש"ת.

מירי רגב: הוא הכי רלוונטי מבחינתי.

<חיים ביבס: הכי רלוונטיים זה רת"א ורש"ת - -

מירי רגב: לא, לא.

<חיים ביבס: האם אנחנו יכולים לקבל פעם אחת אינפורמציה מה המסלול הסופי?

<חיים ביבס: לאן אנחנו מגיעים?

<חיים ביבס: הייתי שלוש או ארבע פעמים בבג"ץ – פעם אחת אמרו ככה, פעם אמרו אחרת.

<חיים ביבס: פעם אחת תגידו לנו כדי שנדע ולא נשקר לתושבים שלנו.

<חיים ביבס: נדע מה המצב האמיתי, וכל אחד יעשה את השיקולים שלו.

<חיים ביבס: אני רק אתן לך דוגמה.

<חיים ביבס: כמה פעמים הגעתי לבג"ץ, ובפעם הראשונה שהגעתי הפרקליט שייצג את משרד התחבורה הסביר לכולם שהטיסות הן בכלל בין 14:00 ל-18:00 בערב.

<חיים ביבס: הגיע 1 ביולי – התחילו הטיסות מ-23:00 עד 1:00 בלילה.

<חיים ביבס: אז רבותי, פעם אחת שנדע את האמת לאמיתה.

<חיים ביבס: אחר כך נתמודד עם מה שצריך, אבל רק שנדע את האמת.

מירי רגב: תודה לך, יושב-ראש השלטון המקומי חיים ביבס.

מירי רגב: המנכ"ל, ההחלטה של השר לגבי הלילה היא החלטה מאוד משמעותית; היא החלטה שגורמת לנזק בלתי הפיך לילדים, לתושבים ולקשישים שכל הלילה נוחתים מעליהם מטוסים.

<קריאה: כל שלוש דקות.

מירי רגב: זאת החלטה בלתי סבירה.

מירי רגב: זה לא יכול להיות שכל שלוש דקות תהיה נחיתה.

מירי רגב: מילא, אתה מפסיק את זה מ-23:00 בלילה עד 5:00 בבוקר או בין 1:00 בבוקר ל-5:00 בבוקר.

מירי רגב: זאת החלטה שנראית סבירה שאומרת שאנחנו בעד "שמים פתוחים" אבל האזרחים האלה הם לא בלתי ניתנים להתייחסות.

מירי רגב: מילא, החליט על הנחיתות – אין בעיה.

מירי רגב: אז אם הוא יחליט לתקצב שיתקצב את המיגון של אותן שכונות.

מירי רגב: אבל הוא לא יתקצב את המיגון של אותן שכונות.

מירי רגב: הרי יש החלטה שאם סף הרעש הוא גבוה ומשום שיש גידול בטיסות – אין מה לעשות – יש גם גידול ברעש, לא יעזור כלום.

מירי רגב: המנכ"ל, זה לא הגיוני.

<עוזי יצחקי: תכף נשמע מרשות שדות התעופה.

מירי רגב: אבל גם הנחיתות האלה כל הלילה זה לא דבר הגיוני.

מירי רגב: השר גם קיבל את ההחלטה שלו בעצמו, ואני גם לא מבינה איך זה לא בא לאישור הממשלה, ותכף נקבל המלצות מה אנחנו עושים.

מירי רגב: אבל אם זאת החלטה בלעדית של השר היא גם יכולה להיות יתרון לנו, חברי הכנסת, בכך שהשר שמבין את השיקולים גם של הציבור שבא לדבר פה יחליט לשנות את ההחלטה.

מירי רגב: מכיוון שזאת החלטה שלו הוא יכול להגיד, שמעתי, הקשבתי, אני לא יכול כרגע להפוך את השדה בחיפה לשדה נוסף.

מירי רגב: יכול להיות שאתה צודק, את זה אני אבקש שהוועדה הציבורית תבדוק.

מירי רגב: אם באמת אי אפשר להשתמש בחיפה ורמת-דוד יהיה בעוד עשר שנים – שזה טוב, אבל לא יעזור כרגע למי שסובל – לפחות שהשר יחליט שההחלטה לגבי הנחיתות תהיה כמו ההחלטה על ההמראות, שלא יהיו גם נחיתות בין 1:00 ל-5:00.

מירי רגב: הרי אי אפשר גם לקבל החלטה שאנחנו רוצים הכול וגם לגרום למצב שאנשים לא יכולים לישון.

מירי רגב: אני מבקשת ממך שגם אתה תעביר את זה.

מירי רגב: חבל לי שאתה לא נשאר פה כדי לשמוע את הקולות של התושבים.

<עוזי יצחקי: עומדים לאשר את התקציב של הרכבת.

מירי רגב: אני מודה לך שהגעת לכאן.

מירי רגב: אני מקווה שתאשרו את תקציב הרכבת.

מירי רגב: אבל אני חושבת שההחלטה של השר לנחיתות בלילה מחייבת שיקול נוסף.

מירי רגב: אני גם שמחה להגיד פה שגדעון סער ואני נלחמים במשך הרבה מאוד זמן נגד זה שהפקידים יקבלו החלטות במקום השרים ובמקום ראשי ערים או ראשי מועצות.

מירי רגב: יש לי כבוד גדול ליועצים משפטיים ולפקידים, אבל בסוף זאת החלטת שר.

מירי רגב: החלטת שר היא החלטה רחבה יותר שמתייחסת גם להיבטי ציבור.

מירי רגב: עם כל הכבוד שיש לי לכל יועץ בכיר שיושב פה ולכל פקיד בכיר שיושב פה בסוף יש שר שצריך לקבל החלטה.

מירי רגב: אז השר צריך לקבל החלטה רוחבית כוללת.

מירי רגב: אי אפשר להסתכל דרך החור שבגרוש.

מירי רגב: אם היה החור שבגרוש לא היה לנו הנגב.

מירי רגב: חייבים להבין שיש התייחסות רחבה יותר.

מירי רגב: החלטה של השר לנחות כל הלילה זאת החלטה שמקשה מאוד על החיים של תושבי דרום תל-אביב.

מירי רגב: אני מבקשת להביא את זה לידיעת השר, ואני גם מבקשת לקבל תשובה בעניין הזה בכתב או לקראת הדיון הבא.

מירי רגב: תודה רבה לך.

מירי רגב: מרגע זה אני רוצה לשמוע את התשובות למה שעלה בדיון הקודם.

מירי רגב: אני מבקשת שגיורא יתחיל.

מירי רגב: מכיוון שחיים ביבס לא היה בדיון הקודם, ויש כאן עוד כמה ראשי מועצה שהגיעו לדיון היום אני מעוניינת לשמוע ממך על נתיבי הטיסה הקיימים היום ועל הנתיבים העתידיים.

מירי רגב: אחר כך אני מעוניינת לשמוע מגנות על סף הרעש; וממשרד הפנים אני רוצה לשמוע, האם סף הרעש והנתיבים עומדים בתמ"א וברפורמה שאושרה.

מירי רגב: גיורא, בבקשה.

<גיורא רום: יש מסמך שנמצא באתר האינטרנט של רת"א.

<גיורא רום: הוא פתוח לציבור, וכל מי שרוצה להתכונן לדיונים כאלה יכול להיכנס לאתר האינטרנט של רת"א ויקרא.

<גיורא רום: זה כתוב בעברית מדויקת, ערוכה, נכונה, והכול ברור בו.

<גיורא רום: לא טוב שבאים לפני שקוראים את החומר.

<קריאה: מה שם המסמך?

<גיורא רום: "החלטת מנהל רת"א באשר לתבנית התפעול המבצעי של נתב"ג לאחר גמר מיזם שדרוג התשתיות מ-10 בדצמבר 2013".

<גיורא רום: המסמך הזה מסכם עבודה של הרבה מאוד אנשים במשך למעלה משנתיים שבו היינו צריכים לרבע הרבה מאוד מעגלים.

זבולון כלפה: זאת עבודה שנעשתה רק על-ידי הדרגים המקצועיים או גם על-ידי דרגים ציבוריים?

<גיורא רום: למה אתה מתכוון ב"גורמים ציבוריים"?

זבולון כלפה: אם עשית תבנית תפעול היא הוטמעה בתוך תמ"א, למשל?

זבולון כלפה: היא נבחנה גם על-ידי אספקטים ציבוריים?

זבולון כלפה: או אלה רק דיונים פנימיים של המשרד או של רת"א?

<גיורא רום: העבודה הזאת נעשתה תוך הידברות בלתי פוסקת שמתעדת כל מילה.

<גיורא רום: הכול הוקלט ושוקלט.

<גיורא רום: הכול נמצא באתר של רת"א עם כל נציגי הארגונים המוניציפליים שעשויים להיות מושפעים מזה.

מירי רגב: כולל הציבור?

<גיורא רום: הציבור.

<גיורא רום: יושבים פה הרבה מאוד אנשים שהיו נוכחים בהרבה מאוד פגישות.

<קריאה: היא מדברת על הוועדה הציבורית

<גיורא רום: לא, לא.

<גיורא רום: אל תבלבלו מושגים.

<גיורא רום: הוועדה הציבורית עוסקת בסוגית רעש בהקשר אחר.

<תומר רוזנר: לא נכון.

<תומר רוזנר: תפקידה לייעץ לגורמים המוסמכים בנושא תבנית התפעול.

<שלום בן משה: נכון מאוד.

מירי רגב: ואל תדאג, היא גם תקבל הנחיה לעשות את זה מיד בסוף הדיון הזה.

<גיורא רום: העבודה הזאת נעשתה עם הרבה מאוד דיאלוג עם הגורמים שמייצגים את הרשויות.

<גיורא רום: אז קודם כול אני ממליץ לקרוא את זה.

<גיורא רום: אני אנסה לתמצת את זה.

<גיורא רום: קודם כול אנחנו סבורים שאנחנו עשינו את העבודה הזאת תוך ציות לתמ"א.

<גיורא רום: יושבים פה אנשים בחלק הצפון-מזרחי שחושבים שאנחנו לא צייתנו לתמ"א, והדבר הזה יגיע, נדמה לי, ב-18 כי נציגי כל הגופים שנמצאים מצפון לנתב"ג הגישו עתירה מנהלית.

<גיורא רום: אז יש פה ויכוח עקרוני האם יש ציות לתמ"א או לא.

<גיורא רום: בואו נניח לרגע שאנחנו מאמינים באמת ובתמים שאנחנו מצייתים לתמ"א.

<גיורא רום: תוך כדי ציות לתמ"א אנחנו חושבים שהתנועה האווירית צריכה להיות כדלקמן: המסלול העיקרי לנחיתה בנתב"ג נקרא 12.

<גיורא רום: זה המסלול שעובר מעל דרום תל-אביב; המסלול השני לנחיתה נקרא 21 – זה המסלול שעובר מעל ראש העין - -

מירי רגב: עד עכשיו לא ישנו מהמואזין של כפר-קאסם, ועכשיו יהיה משהו שיפריע לרעש של המואזין.

<גיורא רום: מי שיקרא את החוברת הזאת יראה שאנחנו הקצינו עד לא יותר מ-40% מהנחיתות מצפון.

<גיורא רום: גם זה כפוף למגבלות שלא בשבתות ולא במועדי ישראל ולא בשעות הלילה.

<גיורא רום: יתר המסלולים, אלה שהתמ"א מאפשרת להשתמש בהם יהיו לשימוש כפוף לתנאים מטאורולוגיים כי בסופו של דבר מטוס צריך לנחות מול כיוון הרוח.

<גיורא רום: מה שמר ביבס ציין פה בעניין שעות הנחיתות לכיוון מודיעין, זה לפי החלטת פקחי הטיסה כשהם מקבלים את נתוני הרוח.

<גיורא רום: כשיש רוח ממערב הנחיתות הן מזרחה.

<גיורא רום: לכן הם משתמשים במסלול שנקרא 30 שזה מסלול 12 בכיוון השני.

<גיורא רום: אלה בעצם שלושת המסלולים העיקריים: 12 שהוא המסלול העיקרי - -

מירי רגב: שזה דרום תל-אביב.

<גיורא רום: שעובר מעל דרום תל-אביב; 21 שיקבל 40% מנפח הנחיתות - -

מירי רגב: באזור ראש העין ובארות יצחק - -

<קריאה: לא, בארות יצחק זה 03.

מירי רגב: אני רוצה לשמוע רגע את גיורא.

מירי רגב: אני רוצה לקבל הסבר, בבקשה.

<גיורא רום: וכפוף לרוח – בדרך כלל אחר הצהריים יש רוח מערבית שאם הרכיב שלה עולה על עוצמה מסוימת אז נוחתים ממזרח למערב.

מירי רגב: שזה מודיעין.

<גיורא רום: יש כמה תהליכים.

<גיורא רום: חלק עוברים מעל מודיעין, וחלק חותכים הרבה יותר קטן ולא עוברים מעל מודיעין.

<גיורא רום: לגבי המראה: השאיפה היא שכל ההמראות בנתב"ג יהיו על מסלול שנקרא 26.

<גיורא רום: זה מסלול שבאופן כללי פונה לכיוון חולון ומערב ראשון לציון.

<גיורא רום: זה מסלול ההמראות העיקרי.

<קריאה: זה לא ראשון?

<קריאה: זה דרום חולון ומערב ראשון.

מירי רגב: הם למדו משר האוצר.

מירי רגב: הוא לוקח מועצה – חצי מקבלים הטבות וחצי לא.

מירי רגב: אז הוא אמר, אותו דבר פה.

מירי רגב: נחלק את ראשון לציון לדרום ולמזרח.

מירי רגב: נכון?

<קריאות: - - -

<גיורא רום: אנחנו אפילו הסטנו את הנתיב כך שלא יעבור מעל בית הקברות מחשש טומאה לכוהנים.

<גיורא רום: אז אנחנו נכנסים בעניין הערים לרמה של שכונות.

מירי רגב: הגדלתם לעשות, גיורא.

<גיורא רום: למרות שאני אומר לך שאם בזמן שעוברים מעל בית הקברות הם יושבים על בקבוק של מי עדן זה פותר את העניין של בית הקברות, אבל זה לדיון אחר.

<גיורא רום: אז ההמראות הן על מסלול 26.

<גיורא רום: לכאורה אפשר גם לנחות על מסלול 08 שהוא המסלול ההפוך ל-26.

מירי רגב: מה זה אומר?

<גיורא רום: זה המסלול שנחתו בו במשך כל זמן השיפוץ.

<גיורא רום: התמ"א לא מאפשרת על 08.

<גיורא רום: זה בקליפת אגוז תבנית התפעול.

<גיורא רום: אני רוצה לומר עכשיו כמה דברים בהתייחס לדבריו של מנכ"ל משרד התחבורה.

<גיורא רום: תעזבו רגע את "שמים פתוחים".

<גיורא רום: התעופה העולמית גדלה בשיעור של 5% בממוצע לשנה.

<גיורא רום: זה השינוי במצב הכלכלי בעולם, מעמד הביניים, הנטייה לטוס.

<גיורא רום: בארץ אנחנו חווים בשנה האחרונה עלייה בשיעור יותר גבוה, כנראה בגלל "שמים פתוחים".

<גיורא רום: כשיש יותר טיסות, גברתי היושבת-ראש, יש יותר רעש.

<גיורא רום: זה פיסיקה בכלל.

<גיורא רום: אני לוקח רגע את הפרנסה מנציג המשרד להגנת הסביבה, ורוצה להסביר שחלק מהתמ"א זה סוג של אשראי רעש שמשורטט על פני המפה, ואומר לנו כמה רעש מצטבר ניתן לעשות באזורים שונים.

<גיורא רום: שומה עלינו לא לעבור את אשראי הרעש.

<גיורא רום: כל החישובים והמדידות שלנו מראים שנכון להיום אנחנו עדיין בתוך אשראי הרעש.

<גיורא רום: גם כשמיתוספות טיסות זה לא שלא מיתוסף רעש, אבל עדיין זה פחות מהאשראי שלנו להשתמש ברעש.

מירי רגב: כמה התוסף עד עכשיו לאשראי הרעש?

<גיורא רום: אשראי הרעש לא מיתוסף.

<גיורא רום: אשראי הרעש זה כמה שאת יכולה למשוך מהבנק - -

<ארנון גלעדי: הם בודקים את זה לפי יום מלא?

<גיורא רום: זאת מדידה מתמשכת.

מירי רגב: תכף המשרד להגנת הסביבה יסביר כמה רעש התוסף.

דב חנין: לא בפיקים ולא בשפל?

<גיורא רום: המשרד להגנת הסביבה יסביר לך.

<גיורא רום: זה תפקידו.

דב חנין: עוד שאלה בנושא הרעש, אדוני.

מירי רגב: אבל הוא אמר לך שהמשרד להגנת הסביבה ידבר על הרעש.

דב חנין: מההיבט שלכם – אחת הטענות או התלונות הקשות ביותר נוגעות לרעש בשעות מנוחה.

דב חנין: יש הבדל בין מטוס שנוחת בשעה 12:00 בצהריים לבין מטוס שנוחת ב-24:00 בלילה או ב-2:00 בבוקר.

<גיורא רום: חבר הכנסת חנין, כשמודדים את הרעש המצטבר – שזה מה שמעניין – בקטע של הלילה האקוסטי שזה מ-22:00 בלילה עד 6:00 בבוקר, יש הכפלה פי עשרה.

<גיורא רום: זאת אומרת אם אותו מטוס עושה רעש בגובה X, אותו מטוס שטס ב-1:00 נמדד כאילו עשה עשרה X רעש.

<גיורא רום: לכן בנושא של הגנת הסביבה יש ערנות לעניין הזה.

<קריאה: ועדיין באירופה יש - -

מירי רגב: סליחה, תודה.

<גיורא רום: אני אגיד מילה על העולם אם יושבת-הראש תרשה לי.

<גיורא רום: אבל לפני זה אני רוצה להגיד עוד שני דברים קצרים.

<גיורא רום: קודם כול, לא יהיה שדה בינלאומי בחיפה – חבל להתעסק בזה.

מירי רגב: אמרנו, עד שיהיה ברמת-דוד - -

<גיורא רום: גברתי היושבת-ראש, לא יהיה שדה בינלאומי בחיפה.

<גיורא רום: לא ניתן לעשות את זה, וחשוב להתרכז במה שאפשר, לא בדברים שהם חלומות באספמיה.

<גיורא רום: דבר אחרון לגבי כל פעם אומרים לנו "בעולם הנאור" כאילו אנחנו יוצאים מהחדר ורואים פה את זימבבואה.

<גיורא רום: אומרים לנו: "בעולם המערבי" או "באירופה".

<גיורא רום: בארצות-הברית יש 600 שדות, ולמעט 12 שדות כל השדות משמשים 24 שעות ביממה.

<גיורא רום: גם 12 השדות האלה זה לא בכוונת מכוון.

<גיורא רום: זה כשחוקקו את החוק הם נשענו על משהו ישן.

<גיורא רום: באירופה שזאת יבשת אחרת, אין מדינה שיש בה הפסקת טיסות מוחלטת.

<גיורא רום: בבלגיה כאשר סוגרים את שדה התעופה של בריסל יש במרחק של 80 קילומטר עוד שני שדות: בשרלואה ובלייז'.

<גיורא רום: אין מדינה באירופה שסוגרת את עצמה.

<גיורא רום: אפילו "הית'רו" לא סגור.

<גיורא רום: לכן כל פעם שמספרים לנו על אירופה אין כזה דבר.

<גיורא רום: אני ער לעניין הרעש, וזה די מטריד אותי.

<גיורא רום: אנחנו צריכים לפתור את הבעיה שלנו ולא כל הזמן לספר מה קורה בעולם הגדול הנאור.

<גיורא רום: אנחנו מאוד נאורים.

<ארנון גלעדי: - - -

מירי רגב: סליחה רגע.

מירי רגב: איך אתה מציע לפתור את זה?

<גיורא רום: ארנון, אני שמעתי את ההצעות שלך לעבור דרך הפארק, ואנחנו עובדים על זה.

מירי רגב: ארנון גלעדי, הפכת להיות מתכנן טיסה.

מירי רגב: אתה תקבל העלאה בדרגה, תאמין לי.

מירי רגב: ואז אתה תהיה יותר גדול מ - - - וזאת בעיה.

מירי רגב: גיורא, בבקשה.

<גיורא רום: זאת הנקודה.

<גיורא רום: צריך לנסות לפתור אותה.

מירי רגב: אתה צודק, לא פתחתי בדברים ולא השוויתי את עצמנו לעולם.

מירי רגב: אנחנו רוצים לפתור בעיה מקומית נקודתית.

מירי רגב: איך אתה מציע לפתור את הבעיה של הרעש באילוצים שאמרת?

מירי רגב: והאילוצים האלה מובנים.

<גיורא רום: הטיפול ברעש בכל העולם חלקו נוגע לעניינים שלא קשורים בקהל הקדוש הזה כמו למשל סוגי המנועים.

<גיורא רום: אנחנו הגבלנו נחיתות של מנועים מסוג מסוים בארץ שרק לי מותר לאשר, ואני מאשר לעיתים נדירות.

<גיורא רום: המנועים האלה נקראים stage 1, stage 2.

<גיורא רום: הפרטים הטכניים לא חשובים כרגע.

<גיורא רום: הסוגיה או הפתרון בעולם עוסק בהקצאת הרעש, בחלוקת הרעש, בסיבובו על פני 360 מעלות.

<גיורא רום: אנחנו ניסינו לעשות את זה כשעבדנו על התכנית הזאת.

<גיורא רום: אני רוצה לומר עוד משהו כדי שאובן:

<גיורא רום: התכנית הזאת לא נובעת מעניין הרעש, אלא קודם כול מעניין בטיחות טיסה שזה לא עניינו של הקהל פה כרגע.

<גיורא רום: אבל היינו מאוד ערניים לכך שמיד אחרי בטיחות טיסה יש הנושא הסביבתי שאנחנו צריכים להשקיע בו הרבה מאוד מחשבה.

<גיורא רום: קודם כול אם נצליח לשכנע את בית המשפט שאפשר לנחות מצפון אז תהיה נקודת עבודה חדשה, ותל-אביב תרגיש אחרת.

<גיורא רום: ראש העין, בארות-יצחק, מזור – גם הם ירגישו אחרת, ומבחינתם זה יהיה לרעה.

<גיורא רום: אז קודם כול הקצאת הרעש תתחלק אחרת.

<גיורא רום: לכן אני גם מעודד מאוד את רש"ת לנחות על המסלול שנקרא 30 ממזרח כי בזה אני חוסך חלק מהרעש מתל-אביב.

<גיורא רום: לגבי ההחלטה לא לאפשר נחיתות בלילה – כמו שציינת בצדק רב זאת החלטה של ממשלה.

מירי רגב: לא בדרג של ממשלה, אלא בדרג של שר התחבורה.

מירי רגב: בממשלה יש כמה שרים.

מירי רגב: ההחלטה לנחות בלילה היא של שר התחבורה.

<גיורא רום: אני אומר לך למה, לעניות דעתי, זה יותר מזה.

<גיורא רום: אנחנו לא עוסקים בקלוב תעופה שאנשים באים, שוכרים ג'מבו ועושים אירובטיקה 40 דקות.

<גיורא רום: הטיסות זה חלק מיצירת התל"ג של המדינה.

<גיורא רום: מי שמופקד על התל"ג של המדינה צריך להחליט כמה הוא מוכן לוותר על התל"ג בשביל נושאים סביבתיים - -

מירי רגב: זה לא נושאים סביבתיים, גיורא - -

<גיורא רום: - - מעבר לאספקטים תפעוליים די מורכבים.

<גיורא רום: ברור לכם שמטוסים שצריכים לצאת מפה ב-5:00 בבוקר צריכים להגיע מאירופה במהלך הלילה כי אתמול הם יצאו לאירופה ב-15:00 אחר-הצהריים.

דב חנין: אחד המהלכים הגדולים והחשובים שאתם עשיתם נוגע לנושא של המסלול הנוסף.

דב חנין: כשאני מסתכל על הנתונים האפשריים בשדה התעופה, יכולת שדה התעופה להתמודד עם כמות גדולה יותר של טיסות דווקא בשעות היום כשיש לנו את ההרחבות שאתם הובלתם – וכל הכבוד על כך – היא הרבה יותר גדולה.

דב חנין: אז למה בכל זאת אנחנו תקועים עם מצוקה כל כך קשה בשעות הלילה?

<גיורא רום: אתה לוקח אותי פה להסבר איך עובדת התעופה.

<גיורא רום: אני אנסה לעשות את זה בצורה הכי מתומצתת.

<גיורא רום: אמרתי בפעם הקודמת – אתה לא היית פה, וננזפתי על-ידי חברת הכנסת זנדברג – התשתית הכלכלית ליכולת להפעיל טיסות של חברות ישראליות היא שבטיסות לטווחים של עד חמש שעות הם יכולים לעשות עם כל מטוס לעשות שני סבבים ביום.

<גיורא רום: ההצדקה הכלכלית לקיומו של מטוס היא כמה שעות מתוך 24 שעות ביממה הוא נמצא באוויר.

<גיורא רום: מטוס על הקרקע לא מייצר הכנסה.

<גיורא רום: לכן חברה כמו "אל-על", אם היא לא מבצעת בכל מטוס שטס לאירופה וחזרה שני סבבים ביום, היא יכולה לסגור את עצמה.

<גיורא רום: בשני סבבים ביום מתחילים ב-5:00 בבוקר, טס 4.5 שעות לפריס, לברלין או ללונדון לדוגמה; שם המטוס נמצא שעה וחצי על הקרקע, 4.5 שעות חזרה, ושעה וחצי על הקרקע – שוב ושוב.

<גיורא רום: רואים שהנחיתה האחרונה של הטיסה השנייה היא אחרי חצות כדי שהמטוס יוכל להמריא שוב בחמש בבוקר.

<גיורא רום: זה לפני שאני נכנס לניתוח מאוד מורכב של כל מערכת הטיסות העולמית שבאה לפה או של מערכת הטיסות לטווחים רחוקים.

דב חנין: זאת אומרת הבעיה היא לא בעיה של יכולות של שדה התעופה.

דב חנין: לשדה התעופה יש יכולות, והקושי הוא מבחינת התפעול של המטוסים.

מירי רגב: הוא אמר את זה בצורה מאוד ברורה בפעם שעברה.

<גיורא רום: התעופה קיימת לא לשעשועים.

<גיורא רום: צריך להיות לה רזון-דה-טרה עסקי כדי שהיא תתקיים.

<גיורא רום: כמו שאמרתי, כשלא נוחתים בבריסל נוחתים בלייז' וכן הלאה.

<גיורא רום: אלה דברים עם הרבה מאוד משתנים.

<גיורא רום: לא אכפת לי אם פעם תהיה תת-ועדה להציג את זה.

מירי רגב: גיורא, אני מבינה את העניין וגם הסברת את עניין הלילה מצוין.

מירי רגב: זאת באמת החלטה של השר, ובעיניי זה גם עניין כלכלי.

מירי רגב: אם זה עניין כלכלי, וכולנו רוצים ש"אל-על" תמשיך לפעול ותהיה רווחית- -

<גיורא רום: זה עניין כלכלי למדינה - -

מירי רגב: - - ושתוזיל את כרטיסי הטיסה, לדוגמה.

מירי רגב: לא שאלה שטסים כל הזמן גם מקבלים - - -

<גיורא רום: זה לא "אל-על", זה התל"ג של המדינה.

מירי רגב: הבנתי, התל"ג של המדינה.

מירי רגב: אני רוצה לשאול אותך – אם התל"ג של המדינה קופץ, בואו נשקיע כסף במיגון אקוסטי לאותם אנשים שסובלים מזה.

מירי רגב: הרי בסופו של דבר יש פה אנשים.

מירי רגב: הם לא רובוטים, לא מזיזים אותם ממקום למקום.

מירי רגב: אלה אנשים שעברו לשם, גרים שם, באו מתוך התחייבות לגור במקום מסוים.

מירי רגב: אין בעיה – המדינה קיבלה החלטה – אנחנו רוצים תל"ג.

<גיורא רום: אפשר לשנות היום כל דבר.

<גיורא רום: יש היום כללים ברורים איזו רמת רעש מצטברת נותנת זכות למיגון.

<גיורא רום: בשנתיים האחרונות רשות שדות התעופה מיגנה את מושב בני-עטרות.

<גיורא רום: אני הנחיתי את רשות שדות התעופה למגן את כל מבני הציבורי בבארות-יצחק ובמזור אף על פי שאין שם הצטברות של הרעש המצרפי.

<גיורא רום: יש כללים.

<גיורא רום: אנחנו כל הזמן פועלים בציות מוחלט לכללים.

<גיורא רום: מי שמוסמך לשנות כללים שישנה אותם.

מירי רגב: תודה רבה על ההסבר.

מירי רגב: אני מבקשת לשמוע מהגנת הסביבה ומאודי על סף הרעש.

מירי רגב: גיורא אמר דבר מאוד ברור: ככל שיש יותר טיסות יש יותר רעש.

מירי רגב: האם הרעש המצטבר הזה באמת עובר את הסף או לא?

<סטיליאן גלברג: ב-1997 הממשלה קיבלה החלטה לאשר את תכנית המתאר הארצית.

<סטיליאן גלברג: התכנית קובעת סף מיגון.

<סטיליאן גלברג: הסף הוא מצטבר ולא לוקח בחשבון טיסה בודדת, אלא סך הכול רעש.

<סטיליאן גלברג: כפי שגיורא אמר כל טיסה בלילה נחשבת כ-10 טיסות מאותו סוג בשעות היום.

<סטיליאן גלברג: דהיינו נותנים קנס של פי עשרה לכל טיסה בלילה כדי לקחת בחשבון את רגישות היתר שיש לאנשים בשעות הלילה כשרעש הרקע נמוך.

<סטיליאן גלברג: יש מערכת ניטור רעש סביב נתב"ג, במיוחד בשני צדי נתיבי ההמראה.

<סטיליאן גלברג: בהמראה יש חופש פעולה יותר גדול מאשר בנחיתה – בנחיתה זה בקו ישר לכיוון המסלול – ובאותן תחנות ניטור יש סף לאירוע בודד לאותה שנייה שהרעש המקסימלי מגיע לתחנת הניטור.

<סטיליאן גלברג: אחד הדברים הראשונים שרשות התעופה האזרחית עשתה כשהאחריות עברה אליה מהמשרד להגנת הסביבה זה להוריד את ספי הרעש האלה בעקבות ההתפתחות הטכנולוגית שגורמת לכך שהמטוסים היום הם הרבה יותר שקטים מהמטוסים לפני 20-10 שנה.

<גיורא רום: לקנוס את מי שעובר את זה.

מירי רגב: אני רק שואלת אותך שאלה: האם הם עוברים את סף הרעש או לא?

מירי רגב: היום במסגרת "שמים פתוחים" ובמסגרת הגדלת 10% של הטיסות, האם זה עובר את סף הרעש המצטבר או הבודד או לא?

דב חנין: סטיליאן, עוד שאלה בהקשר הזה.

דב חנין: יש הבדל גדול בין רעש שגורם לנזק בריאותי שזאת באמת שאלה של הצטברות, לבין מה שאנחנו מדברים עליו שזה מטרד רעש.

דב חנין: גם אם יש טיסה בודדת אחת ב-23:00 בלילה, והילד התעורר אז זה לא משנה מה מצטבר כל היום.

<סטיליאן גלברג: אין שום ספק שפגיעה בשינה זה נזק בריאותי.

<סטיליאן גלברג: זה מאירוע בודד.

<סטיליאן גלברג: לכן יש אותם הספים - -

מירי רגב: אבל תענה לי.

מירי רגב: תן נתונים, דבר נתונים.

מירי רגב: אנחנו אוהבים לראות נתונים.

<סטיליאן גלברג: לגבי הרשאת הרעש – בתכנית מתאר ארצית יש שטח של 64 קילומטר מרובע סביב נתב"ג, ובאותו תחום מפלס הרעש המצטבר לא צריך לעלות מעל 60 דציבל - -

מירי רגב: אתה רוצה לבלבל אותי עם הפרטים.

מירי רגב: אני שואלת אותך שאלה: האם זה עובר את סף הרעש?

<סטיליאן גלברג: זה לא עובר.

מירי רגב: זאת אומרת בדרום תל-אביב, ראש העין, מודיעין – לא עובר את סף הרעש.

<סטיליאן גלברג: בראש העין אין אפילו טיסה אחת.

<סטיליאן גלברג: בדרום תל-אביב הוועדה המקצועית והוועדה הציבורית שפועלות מכוח התמ"א, גילו שבדרום תל-אביב יש חריגה מהאשראי שהמדינה נתנה.

מירי רגב: יפה.

מירי רגב: עובר את סף הרעש.

מירי רגב: יש פה אמירה – בדרום תל-אביב זה עובר את סף הרעש.

<סטיליאן גלברג: בגלל זה הוועדה הציבורית דרשה מגופי התעופה להפחית את מספר הנחיתות בלילה.

<סטיליאן גלברג: מזה יצאה התכנית לשדרוג מסלול 03 ו-21.

<סטיליאן גלברג: כש-03, 21 יהיה פעיל אתה יכול להסיט את מספר נחיתות שיש היום בלילה.

<סטיליאן גלברג: היום יש הרבה נחיתות בלילה מכיוון שכל פעם שבא מטוס לנחיתה אתה סוגר את שדה התעופה להמראות.

זבולון כלפה: גם עם זה יש בעיה.

זבולון כלפה: גם לגבי 21 ו-03 יש במסגרת התמ"א תבנית טיפול שאתה התחייבת לה כמדינה יחד עם רת"א.

זבולון כלפה: יש שם כל מיני הגבלות שקבעתם לעצמכם.

זבולון כלפה: אז עכשיו תעשו שבת לעצמכם ותקבעו שאפשר?

זבולון כלפה: הרי לקח 20 שנה לגבש את התמ"א ואת תבנית התפעול - -

<סטיליאן גלברג: נכון.

זבולון כלפה: - - הגעתם להסכמות, ועכשיו אתה אומר שאתה תעשה במסלול 21, 03 אחרת ממה שכתוב בתמ"א.

<סטיליאן גלברג: ממש לא.

מירי רגב: רגע, תכף נשמע.

מירי רגב: חבר הכנסת זבולון קלפה שגם עסק בנושא הזה - -

זבולון כלפה: שלושה אסור.

זבולון כלפה: עד שלושה מותר.

מירי רגב: משרד הפנים יעדכן האם זה בהתאם לתמ"א.

מירי רגב: כרגע נציג הגנת הסביבה אומר לנו שמשום שנעשתה בדיקה של סף הרעש בדרום תל-אביב - -

<סטיליאן גלברג: בעקבות דרישת הוועדה הקמנו מיד תחנת ניטור.

מירי רגב: איזה מזל שיש ועדת פנים.

מירי רגב: איזה מזל.

<ארנון גלעדי: איזה מזל שאת פה.

מירי רגב: אולי אני אחליף בסוף את שר התחבורה.

מירי רגב: מי יודע.

ניצן הורוביץ: למה לעצור שם?

מירי רגב: לאט-לאט.

מירי רגב: אני עולה לאט-לאט.

מירי רגב: אני לא חזירה, לא רוצה הכול בבת-אחת.

מירי רגב: אני שמחה שהוועדה עשתה משהו.

<סטיליאן גלברג: הוקמה תחנת ניטור בשיתוף עם התושבים.

<סטיליאן גלברג: מ-3 באפריל תחנת הניטור פועלת.

<סטיליאן גלברג: השווינו עם תוצאות הניטור שעשינו ב-2009 לפני תחילת הפרויקט של השדרוג.

<סטיליאן גלברג: אין תוספת ברעש.

<סטיליאן גלברג: למעשה, המצב חזר למה שהיה ב-2009.

<סטיליאן גלברג: זה לא אומר שזה מצב טוב, אבל זה בדיוק אותו מצב.

<ארנון גלעדי: זה מעבר לתקן הנדרש.

<סטיליאן גלברג: כל עוד לא יפעילו בשעות היום עם המגבלות שנקבעו על-ידי הוועדה.

<סטיליאן גלברג: תוצאות הוועדה שגיורא עמד בראשה הן תוצאות לא טובות לראש העין ולא לאף אחד, אבל זה הכי טוב שאפשר להשיג.

מירי רגב: בכמה אחוזים זה מעל התקן?

<סטיליאן גלברג: זה לא באחוזים.

<סטיליאן גלברג: מעל הקו הזה זה חורג כ-2 ק"מ לכיוון מערב.

מירי רגב: זה לא העוצמה.

<סטיליאן גלברג: זאת לא העוצמה.

מירי רגב: בקיצור, אני שמחה.

מירי רגב: אתם הבנתם שיש כאן בעיה, ולכן כינסתם את הוועדה הציבורית.

מירי רגב: מי השופט שעומד בראש הוועדה הזאת?

<אילנה שפרן: לא עומד בראש הוועדה הזאת שופט.

<אילנה שפרן: אני עומדת בראש הוועדה הזאת.

<אילנה שפרן: אני ראש אגף תחבורה במנהל התכנון במשרד הפנים, ואני גם משמשת יושבת-ראש הוועדה הציבורית.

<אילנה שפרן: בראש הוועדה הציבורית לא עומד שופט או משפטן.

<אילנה שפרן: המשפטן עומד בראש המנהלה שאחראית על המיגון האקוסטי.

<אילנה שפרן: זה תפקיד אחר.

<אילנה שפרן: הוא מטפל בכל הבירוקרטיה של המיגון האקוסטי של המבנים הזכאים.

מירי רגב: ואת כינסת את הוועדה בעקבות הדיון שהיה בישיבה הקודמת, והוועדה כרגע סיימה את העבודה שלה או לא?

<תומר רוזנר: זאת ועדה קיימת.

<שפרן אילנה: הוועדה הציבורית היא מכוחה של התמ"א.

<שפרן אילנה: היא מתכנסת אחת לשנה כדי לבדוק את הרעש שנעשה באותה שנה, והאם הוא עולה על הרעש המותר.

מירי רגב: האם היום המנהל עובד לפי התמ"א גם בעניין של המסלולים וגם בעניין של הרעש?

<אילנה שפרן: מה שנסלל נסלל כדי ליישם את התמ"א הזאת.

<אילנה שפרן: התמ"א שאושרה ב-1997 נעשתה אחרי הרבה דיונים עם שיתוף של כל הרשויות.

<אילנה שפרן: יש פה כמה מוותיקי התמ"א הזאת: סטיליאן ומוטי ששון.

<אילנה שפרן: סליחה אם אני לא זוכרת עוד.

<אילנה שפרן: גם אני מטפלת בתמ"א הזאת ב-20 השנים האחרונות.

<אילנה שפרן: אחרי דיונים מאוד גדולים עם כל הרשויות לאורך שנים נקבעה תבנית - -

<חיים ביבס: זה לא עם כל הרשויות כי מודיעין לא נכללה בתמ"א, ועד היום היא לא נכללת.

<חיים ביבס: בית-משפט בסופו של דבר לא אמר את זה.

<חיים ביבס: התשובה שלכם בבג"ץ הייתה תשובה לא נכונה.

<חיים ביבס: זה מה שאמרתם, אבל מה לעשות – כשקבעתם את התמ"א מודיעין לא הייתה קיימת בכלל.

<אילנה שפרן: חלוקת הרעש או כפי שנאמר פה, אשראי הרעש נקבע אחרי דיונים מאוד ארוכים בשיתוף הציבור והגורמים שאחראים על התעופה ומאפשרים תעופה מתוקף האחריות שלהם.

<ארנון גלעדי: כשאת אומרת "שיתוף ציבור" למה את מתכוונת?

<אילנה שפרן: אני מתכוונת לכך שהשתתפו פה כל ראשי הרשויות שהיום באזור.

<אילנה שפרן: אולי מודיעין לא הייתה אז בתמונה - -

<שלום בן משה: לא הייתה, לא "אולי".

<אילנה שפרן: אבל בהחלט היו פה דיונים בשיתוף כל הגורמים.

<קריאות: תל-אביב לא הייתה.

<אילנה שפרן: אני לא אמרתי - -

מירי רגב: תל-אביב בחרה לא לבוא.

מירי רגב: תשאל את רון.

<קריאות: - - -

<אילנה שפרן: מוטי ששון היה מאוד פעיל.

<אילנה שפרן: זה אני יכולה לספר.

<אילנה שפרן: אשראי הרעש הזה נקבע כבר אז, והיום אנחנו לא חורגים ממנו, למעט באותה בדיקה שנערכת אחת לשנה.

<אילנה שפרן: התמ"א קבעה ועדה ציבורית מקצועית שבוחנת אחת לשנה מה מצב הרעש באותה שנה.

מירי רגב: מי כוללת הוועדה המקצועית?

<אילנה שפרן: הוועדה המקצועית כוללת את משרד התחבורה, משרד הגנת הסביבה, רת"א – אני יכולה להסתכל ולהגיד לך בדיוק.

מירי רגב: רק משרדי ממשלה.

<אילנה שפרן: כן.

<אילנה שפרן: היא עושה את הבדיקה שמגיעה לוועדה הציבורית ששם חברים נציגי ציבור.

מירי רגב: מתי תוכלי להציג בוועדה את ממצאי הוועדה הציבורית שלך לשנה האחרונה?

<אילנה שפרן: עקרונית אחת לשנה אנחנו מתכנסים בשביל לראות.

מירי רגב: מתי ההתכנסות השנה?

<אילנה שפרן: בתחילת מאי.

<אילנה שפרן: אני לא זוכרת בדיוק את התאריך, אבל יש לנו שוב דיון.

מירי רגב: זאת אומרת אם בסוף מאי אני מזמנת את הוועדה הציבורית ואותך כיושבת הראש כדי להציג לי האם המנהל עובד בהתאם לתמ"א גם בעניין המסלולים וגם בעניין סף הרעש, את תוכלי לתת לי תשובות ברורות?

<אילנה שפרן: כן, אנחנו יכולים להציג את תמונת הרעש לשנה האחרונה, ולהראות איך היא ביחס לאשראי הרעש שנקבע.

מירי רגב: יש כאן המלצה נוספת של היועץ המשפטי, והוא שואל שאלה נכונה, ולכן אני חוזרת עליה: האם לא נכון לעשות שינוי בסף הרעש - -

<תומר רוזנר: לא.

מירי רגב: אז תשאל.

<תומר רוזנר: השאלה היא האם בעקבות השינויים המפליגים שחלים בשנה האחרונה מאז יולי שנה שעברה, האם נכון שהוועדה הציבורית תבקש לקבל את תמונת הרעש יותר מפעם אחת בשנה בשנה הקרובה כדי לעקוב בצורה צמודה יותר אחרי השינויים שחלים?

<תומר רוזנר: בהנחה שהמסלול הצפוני יופעל ביתר שאת בהנחה שאנחנו שומעים פה על גידול ניכר מעבר לגידול הטבעי במספר הטיסות ובמספר הנחיתות.

<תומר רוזנר: השאלה אם אין מקום לעשות את זה.

זבולון כלפה: גם במקביל – זה לא מונע מהם להגיש בקשות לשימוש חורג?

מירי רגב: אילנה, הבנתי.

<אילנה שפרן: אני צריכה לתת לך עוד כמה תשובות.

מירי רגב: אל תדאגי, את תוזמני, את תהיי המרכז בפעם הבאה.

מירי רגב: גנות, יש לך משהו להוסיף לפני שאני עוברת לציבור?

מירי רגב: אתם לא רוצים להסתבך עם אף אחד?

מירי רגב: המנכ"ל הלך.

מירי רגב: ארנון, אתה ראשון הדוברים ואחר כך ראש העין.

<ארנון גלעדי: ראשית, אני רוצה להודות לך על ההיענות ועל הטיפול המהיר בנושא מטרדי הרעש.

<ארנון גלעדי: זה לא דבר שנהוג במחוזותינו שנבחר ציבור לוקח דברים ועושה אותם בצורה מידית.

<חיים ביבס: מקווה שתזכור לה את זה.

<ארנון גלעדי: אני מתכוון לזכור את זה ולשתף אותך יחד אתי.

מירי רגב: ביבס, אתה תמיד מפריע לי.

<ארנון גלעדי: כמו שציינת, אנחנו לא מומחי תעופה, ואין לנו שום ניסיון תעופתי, אבל אנחנו חיים את החיים היומיומיים.

<ארנון גלעדי: כפי שציינתי בפעם הקודמת, מי שגר בדרומה של העיר לא רק סובל, אלא זה סיוט אחד שלהם בשעות הלילה.

<ארנון גלעדי: השיקולים הכלכליים של מדינת ישראל הם חשובים.

<ארנון גלעדי: אין ספק שהם חשובים, ואין ספק שהממשלה בסופו של דבר צריכה לקחת את המכלול גם של התל"ג, אבל בסופו של דבר זה לא דורס את הזכויות של האזרחים והתושבים שחיים שם יום-יום.

<ארנון גלעדי: מי שמתעורר ב-2:00 לפנות בוקר מרעש של מטוס לא יכול להמשיך לישון.

<ארנון גלעדי: גם זה פוגע בתל"ג בסופו של דבר כי זה פוגע ביכולת שלו ביום העבודה את מה שהוא צריך לייצר.

<ארנון גלעדי: אדם שלא ישן בלילה ומתעורר ב-2:00 לפנות בוקר לא מצליח להירדם כי הנחיתות הן כל 5-3 דקות בגובה של לא יותר מ-400 מטר מעל בתי התושבים בדרומה של העיר.

<גיורא רום: אני מבין שאתה חושב שאנחנו חיים על כוכב הלכת אורנוס - -

<ארנון גלעדי: אני לא אמרתי - -

<גיורא רום: - - ובאים לעבודה עם חללית האם.

<ארנון גלעדי: ממש לא אמרתי.

<גיורא רום: אנחנו גרים בראש העין, בדרום תל-אביב, במודיעין - -

<ארנון גלעדי: אין לי ויכוח אתך, לא הפרעתי לך.

מירי רגב: מי זה "אנחנו"?

מירי רגב: מקבלי ההחלטות או העובדים אצלך?

מירי רגב: אודי, אתה גר שם?

<ארנון גלעדי: אדוני, לא הפרעתי לך.

<גיורא רום: אני לא צריך שיסבירו לי מה זה רעש.

<ארנון גלעדי: סליחה, אדוני המורה, אנחנו קראנו את החומר שביקשת מאתנו ללמוד, וראינו שעשית עבודה כדי לרבע את המעגל שיש סטיות מהתמ"א עצמה בנושא של הנחיתות.

<ארנון גלעדי: אז אנחנו ערים לזה.

<ארנון גלעדי: אז קראנו גם את המסמך שלך.

<ארנון גלעדי: אבל יחד עם זה אני מציין מצב עובדתי.

<ארנון גלעדי: המשרד להגנת הסביבה אומר שיש חריגה של הרעש.

<ארנון גלעדי: שנית יש הפרעה תקינה לחיים הסדירים שלנו בדרומה של העיר; ושלישית אנחנו דורשים מידית – ולא מעניינים אותי השיקולים הכלכליים של כאלה ואחרים – שכמו שיש עוצר טיסות בשעות הלילה שיהיה גם עוצר של נחיתות.

<ארנון גלעדי: אתה רוצה – תפנה אותם לירדן, תפנה אותם לאן שאתה רוצה.

<ארנון גלעדי: אבל אנחנו רוצים לקבל את החיים שלנו בחזרה.

<ארנון גלעדי: זה שונה ממה שהיה לפני שלוש שנים – גם התדירות, גם הגובה וגם הרעש שונים משמעותית ממה שהיה לפני שלוש שנים.

<ארנון גלעדי: אני אומר לך את זה כמי שגר במקום הזה גם בעבר וגם היום.

מירי רגב: תודה רבה.

מירי רגב: חבר'ה, יש לנו פה עוד דיון ענק על שדה בריר.

מירי רגב: ראש העין, בבקשה, ואחרי זה חבר הכנסת ניצן הורוביץ.

מירי רגב: שלום, בבקשה.

<שלום בן משה: רציתי לומר קודם כול לפרוטוקול שהתקיימה ישיבה לפני הישיבה שקיימת אצלך, עם חבר הכנסת, חברי הטוב, לפני שלושה חודשים.

<שלום בן משה: בישיבה הזאת סוכם שעד סיום הפגרה יתקיים דיון בין הגופים השונים כדי ללבן ולנסות להגיע למשהו.

<שלום בן משה: לא התקיים שום דיון.

<שלום בן משה: שנית, גיורא אמר בהגינות רבה מאוד בדברים שלו שהמצב של ראש העין יהיה רע יותר מהמצב הנוכחי, ולית מאן דפליג שכשטסים מעליך בגובה של 1,000 מטר או 400 מטר יש יותר רעש.

<שלום בן משה: לא צריך את המשרד להגנת הסביבה שיבדוק את הרעשים האלה.

<שלום בן משה: זה מה שיקרה בראש העין, בג'לג'וליה, בכפר-סבא, בכפר-קאסם, באורנית וכו'.

<שלום בן משה: שנית, בתמ"א שסוכם עליה בהסכם שנעשה עם היישובים כפשרה סוכמו שלוש מגבלות שעל-פי מה שיהיה המגבלות האלה לא מתקיימות.

<שלום בן משה: ראשית סוכם שבמסלול החדש שיטוס מעל ראש העין יטוסו גם מטוסים עם ארבעה מנועים – ואין.

<שלום בן משה: שנית כתוב שהטיסות יהיו בשעות העומס.

<שלום בן משה: אני לא מכיר "שעות עומס".

מירי רגב: אילנה, תציגי את זה אחר כך בדיון שתוזמני אליו בסוף מאי לוועדה.

מירי רגב: תרשמי לך את כל הנקודות.

<שלום בן משה: שנית, כתוב שם "שעות עומס".

<שלום בן משה: אני לא יודע מה זה שעות עומס שהן 11 שעות ביממה.

<שלום בן משה: אין חיה כזאת.

<שלום בן משה: גם היום יודעים להגדיר שעות עומס יותר מוגבלות.

<שלום בן משה: הרחבת שעות העומס לא מקובלת.

<שלום בן משה: הדבר השלישי שמופיע שם הוא שהמסלול יהיה מסלול משני ולא ראשי.

<שלום בן משה: בשינויים שמדובר עליהם בפועל זה יהיה מסלול לא משני.

<שלום בן משה: אלה שלוש הנקודות שהשינויים שגיורא גיבש בשנתיים האחרונות משנים את המצב הנוכחי.

<שלום בן משה: לראש העין זה נזק עצום.

<שלום בן משה: זה נזק כלכלי מאוד גדול כי עכשיו קולטים עוד 60,000 תושבים שבאים להרים ולגבעות, ועליהם ינחתו המטוסים.

<שלום בן משה: אין דבר כזה.

<שלום בן משה: זה דבר חמור מאוד.

מירי רגב: תודה רבה, שלום.

מירי רגב: חבר הכנסת ניצן הורוביץ, בבקשה.

מירי רגב: לאחר מכן ראש עיריית ראשון לציון.

ניצן הורוביץ: גברתי היושבת-ראש, תודה על הדיון ותודה שאת מקיימת אותו כדיון המשך, ואני משבח אותך שאת גם רוצה להמשיך.

ניצן הורוביץ: זה נושא חשוב.

ניצן הורוביץ: היום מאות אלפים בדרום תל-אביב מרגישים את מה שהרגישו בחולון-בת-ים בשנים האחרונות.

ניצן הורוביץ: אז זה קיבל פחות תשומת לב, וחבל, אבל צריך לדון בזה.

ניצן הורוביץ: אנחנו מבינים את האילוצים של שדה תעופה בלב אזור צפוף, ומטוסים צריכים לנחות ולהמריא.

ניצן הורוביץ: אבל יש בכל זאת שלושה דברים שבמסגרת האיזונים צריך לדחוף יותר.

ניצן הורוביץ: חבל שהמנכ"ל הלך, אבל אני אגיד לו את זה גם ישירות.

ניצן הורוביץ: גיורא, אני ממשיך את מה שאתה אמרת בדיון הקודם לגבי מערכת הנחיתה שתאפשר למטוסים לעשות את זה לא בקו ישר.

ניצן הורוביץ: צריך לעודד את זה.

ניצן הורוביץ: אני מבין שזה עוד כסף וזאת התקנה במטוסים.

ניצן הורוביץ: אבל זה פתרון שיוכל לאפשר גם בטיסה באזורים צפופים לעשות את התמרון כדי להפחית רעש.

ניצן הורוביץ: אני מבין את האילוצים אבל צריך לעשות מה שאפשר כדי להפחית.

ניצן הורוביץ: אם המערכת הזאת יכולה לתרום אז תדחפו את העניין הזה.

<גיורא רום: זה מתייחס בעיקר לראש העין.

ניצן הורוביץ: בסדר - -

מירי רגב: גם תימנים, אבל אנשים.

מירי רגב: אנחנו גם גרים בראש העין.

<גיורא רום: אני רק רוצה ליישר ציפיות.

<גיורא רום: זה יעזור לראש העין.

ניצן הורוביץ: אז אם זה יעזור צריך לתת לזה "פוש".

ניצן הורוביץ: מירי, בעניין הלילות – ברור שאי אפשר להפסיק לגמרי, אני מבין את זה, אבל חייבים להפחית קצת את הלילות.

ניצן הורוביץ: אני מבין שזאת החלטה של השר, אני מבין שעושים את השיקולים.

ניצן הורוביץ: להרגשתי, צריך לתת יותר משקל למה שמרגישים התושבים כי זה מטרד מאוד קשה.

ניצן הורוביץ: התלונות והמכתבים שאני מקבל – זה אחד הנושאים הכי הקשים שפונים בהם.

ניצן הורוביץ: נושא שדה התעופה הנוסף – אני מבין שזה לטווח ארוך, אבל המאמץ צריך להיות לכיוון דרום ונבטים ולא שדה צפוני.

ניצן הורוביץ: אני יודע שזה לא כאן ועכשיו, אני יודע שזה לא שנה הבאה, אבל שם חייב להיות המאמץ.

ניצן הורוביץ: כי בלי פתרון לטווח ארוך אנחנו נתכנס כאן, מירי, כל שנה, ויהיה רק יותר רעש ויותר בעיות.

מירי רגב: עיר הבה"דים וכל צה"ל יהיה שם.

מירי רגב: זה יכול להיות מהלך משלים יותר, גדול יותר.

ניצן הורוביץ: נבטים.

ניצן הורוביץ: אני מודע לבעיות עם חיל האוויר, אבל לטווח ארוך זה הפתרון.

מירי רגב: חיל האוויר לא מנהל את המדינה למרות שגיורא רום בא משם.

מירי רגב: נבקש לקיים דיון.

ניצן הורוביץ: לגיורא יש מניות – אין בעיה.

ניצן הורוביץ: אבל נבטים.

מירי רגב: אנחנו נבקש לקיים דיון כדי להבין בהיבטים הסביבתיים למה אתם בוחרים שדה כזה ולא אחר.

מירי רגב: נשמח לשמוע את זה, אבל זה לא יהיה בפגרה.

מירי רגב: ראש עיריית ראשון לציון, בבקשה.

מירי רגב: לאחר מכן חבר הכנסת דב חנין.

<דב צור: אני מבין שהדיון מתקיים כי תושבי תל-אביב סובלים עכשיו במשך כמה חודשים את מה שתושבי ראשון לציון שוכנעו לסבול במשך שלוש שנים.

מירי רגב: מה לעשות שלא הצלחתם לדחוף את הדיון הזה?

<דב צור: אני רק רוצה שנדע כי הרשויות מסבירות כאן הסברים כאלה מלומדים, מה אמרו לנו שהלכו לשלוש שנים.

<דב צור: אף אחד לא דיבר על בעיית רעש.

<דב צור: אמרו שנמל התעופה בן גוריון לא יכול לעמוד בתוספת צפויה של טיסות בגלל בטיחות, וזאת שאלה של חיים ומוות אם לא יפתחו את המסלול הנוסף.

<דב צור: זה שהוא יאפשר חלוקת רעש – מה זה נוחות לעומת חיים ומוות?

<דב צור: זה מה שהסבירו לנו.

<דב צור: שלחו אותנו להסביר לתושבים שלנו את הדבר הזה, שאם לא נוסיף מסלול נוסף – אם לא נאפשר את הסבל הנוסף למשך תקופה – גם תושבי ראשון לציון ייהרגו, חלילה, בהמראות ובנחיתות, ובחולון ובבת-ים וכן הלאה.

<דב צור: לכן היינו חייבים לעשות את זה.

<דב צור: זה מה שהסברנו להם.

<דב צור: אבל התנאי היה – ולא הסיפורים האלה של חלוקת רעש – שייפתח המסלול הנוסף.

<דב צור: המדינה הלכה להשקיע מיליארד שקל בהרחבת המסלול הנוסף בלי שיהיה לה אישור לעשות בו נחיתות?

<דב צור: אז בשביל מה עשו את כל הדבר הזה?

<דב צור: בשביל מה הוליכו אותנו לכל הסבל הזה במשך השנים?

<דב צור: איך אפשר לתפוס את זה בכלל?

מירי רגב: זה נושא שאני מבקשת מאילנה לבדוק.

<אילנה שפרן: אבל התמ"א אפשרה את זה.

מירי רגב: הפרשנות של התמ"א.

מירי רגב: אומר כאן היועץ המשפטי – אנחנו נעביר לכם שאלות מאוד ברורות לגבי התמ"א – לך, לבינת שוורץ ולשר הפנים.

<אילנה שפרן: אין בעיה.

<אילנה שפרן: אני רק אומרת מראש שזה מסלול שהוא מתוקף התמ"א.

<דב צור: אותן רשויות הסבירו לנו שיש מערכות ניווט – אז זה נקרא "ארנה", ועכשיו הסביר לי גיורא שזה נקרא אחרת – שמאפשרות ניווט יותר מדויק של טיסה.

<דב צור: לפעמים סטייה של 100 מטר באוויר פוגעת פגיעה עמוקה.

<דב צור: היום גיורא מסביר שלא.

<דב צור: הבטיחו לנו לפני 4 שנים שזה יהיה תוך שנה.

<דב צור: היום אומרים שהמערכות האלה לא מותקנות, ובחלק מהמקומות לא קיימות.

<דב צור: סליחה, זאת שאלה של כסף להתקין ולהכשיר את הטייסים ואת המטוסים.

<דב צור: חייבים לוודא שהמדינה עוד לפני המיגון שמה את המכשירים האלה.

<דב צור: חברה שאין לה אפשרות לעשות את הניווט הזה שלא תטוס פה.

<דב צור: דבר שלישי, בחלוקה של הרעש בין תל-אביב לבין המסלול החדש המוארך, יש גם חלוקה של המראות.

<דב צור: לא כתוב בשום ספר שחולון, ראשון לציון ובת-ים צריכות לספוג את כל ההמראות, שהן הרבה יותר קשות מהנחיתות, דרך אגב.

<קריאה: אין המראות בלילה.

<דב צור: מי אמר שלא ממריאים בלילה?

<דב צור: תבוא, אני אראה לך את ההמראות בלילה.

<קריאות: - - -

<דב צור: אנחנו מתעוררים עכשיו לא מנחיתות, רק מהמראות – ובלילה.

<דב צור: יש מסלול נוסף שהצענו לרשות שדות התעופה, והיא הלכה לבדוק אותו.

<דב צור: המסלול הזה עובר על 431.

<דב צור: לא באיזה פארק שזה יפגע משני הצדדים כי אין משמעות לרוחב של פארק.

<דב צור: השטח המטרופוליני שנמצא בין ראשון לבין נס-ציונה – כביש 431 – זה שטח פתוח.

<דב צור: בעבר חשבנו שאי אפשר להשתמש בו ליציאה החוצה מערבה בגלל הבסיס שנמצא בחוף הים של ראשון שהוא כביכול סודי.

<דב צור: כשהסתבר שהיינו צריכים לנחות שם הסתבר שאין בעיה עם הבסיס הזה.

<דב צור: נוחתים מעליו.

<דב צור: אז אפשר גם להמריא מעליו.

<דב צור: הצענו את זה.

<דב צור: המתנגד היחידי לתהליך הזה היה חיל האוויר שמשיקולים של המראות מחצור, שאנחנו יודעים מהבירורים שעשינו שזה לא רלוונטי בכלל.

<דב צור: צריכים להגיד למערכת הביטחון, תתקפלי.

<דב צור: אז יש נתיב טיסה שמחלק הרבה יותר טוב את הרעש ויכול לתת הרבה יותר בסך כול החלוקה בין כולם.

מירי רגב: תודה.

מירי רגב: חבר הכנסת דב חנין ולאחר מכן סוסן וראש עיריית חולון.

דב חנין: תודה, גברתי היושבת-ראש.

דב חנין: אני מעריך את העובדה שאת מכנסת את הוועדה לדון בנושא הזה.

דב חנין: נקודת המוצא שלי – ואני מציע שנקבל את נקודת המוצא הזאת כנקודת המוצא של הדיון הזה – היא שהמציאות הקיימת כרגע היא בלתי אפשרית.

דב חנין: נציגי תושבי דרום תל-אביב נמצאים כאן, וכפי שהם מביעים בפניכם את מצוקת התושבים גם אנחנו מקבלים אותה באמצעות פניות ציבור.

דב חנין: אי אפשר לחיות כך.

דב חנין: הבעיה העיקרית נמצאת בשעות הלילה - -

מירי רגב: נכון.

דב חנין: - - אף אחד לא מציע להקפיא את מדינת ישראל.

דב חנין: אף אחד לא מציע להשבית את שדה התעופה דב ובוודאי לא לסגור את חברת "אל-על".

דב חנין: אנחנו חייבים לעבור למשטר לילה אחר - -

מירי רגב: זה רק בהחלטת שר התחבורה.

מירי רגב: זאת לא פה הצהרה.

מירי רגב: לא יכול להיות מצב ששר תחבורה שמבין את המשמעות של הלילה לא משנה את ההחלטה הזאת.

מירי רגב: ואתם הפקידים המקצועיים שיושבים פה לא מבהירים לו את המסר הזה.

מירי רגב: בלתי אפשרי לישון כל הלילה כשנוחתים מעל הראש שלך.

דב חנין: אני גם רוצה להגיד לך, גברתי היושבת-ראש, שבמדינות אירופה ישנן לא מעט שדות תעופה שבהן אין טיסות לילה.

דב חנין: למה אין טיסות לילה?

דב חנין: - -

מירי רגב: אל תשווה לעולם כי שם יש אלטרנטיבות, ופה צודק בעניין הזה גיורא, ואני מקבלת את מה שהוא אומר – צריך למצוא פתרון ללילה.

מירי רגב: לא להשוות את זה עכשיו לחו"ל.

דב חנין: אני אומר שכאשר אנחנו מדברים על שדות תעופה באירופה שבהם אין טיסות לילה מדובר על שדות שנמצאים בקרבה גדולה מאוד ליישובים עירוניים או ליישובים שיש בהם ריכוז גדול של אוכלוסייה.

דב חנין: זה המקום שאליו אנחנו צריכים לשאוף במדיניות שלנו.

דב חנין: אני ער לכל המורכבות, מר רום, שאתה הצגת בפנינו.

דב חנין: אני לא מזלזל בהן.

דב חנין: אבל אם אנחנו יודעים להגדיר לעצמנו את המטרה אנחנו צריכים להגדיר לעצמנו איך אנחנו מתקדמים לשם.

דב חנין: אם המטרה בסופו של דבר תהיה שלא יהיו טיסות לילה מעל אזורים צפופים באוכלוסייה אנחנו צריכים להתקדם אל המטרה הזאת באמצעות משטר לילה שאנחנו נחיל אותו בהדרגתיות.

דב חנין: ואז יש פתרונות.

דב חנין: אני לא מכיר את כל פרטי הפרטים, אבל – 431, מסלולים אחרים - -

מירי רגב: זה להמראות, זה לא לנחיתות.

<גיורא רום: 431 מתייחס לסוגיית ההמראה.

<גיורא רום: אני לא רוצה להיכנס לזה.

<דב צור: גיורא, אם אתה תבוא לראשון לציון ולחולון ותגיד שאתה פוטר אותם מחלק מההמראות אז יכול להיות שאנחנו נוכל לספוג חלק מהנחיתות.

<דב צור: יש פה עוגה שלמה.

דב חנין: בדיוק.

דב חנין: זה אותו משאב.

<גיורא רום: אנחנו בעדכם, אל תדאגו.

מירי רגב: זאת בעיה ש- - - מנהלים את זה לבד.

מירי רגב: הם לא רואים גם וגם – זה או-או.

מירי רגב: או נחיתות פה או המראות פה.

מירי רגב: אין אפשרות לחלק את זה גם וגם.

דב חנין: גברתי יושבת-הראש, לכן לטווח הארוך אני מצטרף לדברי חברי חבר הכנסת הורוביץ – צריך שדה נוסף, הוא צריך להיות בדרום כחלק ממהלך כולל של מדינת ישראל.

דב חנין: זה המקום הנכון, וזה גם חלק מהפתרון.

דב חנין: לטווח הביניים אנחנו צריכים ליצור מצב שאנחנו יכולים לשחרר את שדה התעופה בנתב"ג מטיסות לילה; ולטווח המידי אנחנו חייבים לייצר משטר לילה.

דב חנין: אתם בעלי רמת ידע ומומחיות מאוד גבוהה, ואנחנו מבקשים מכם שתעשו את העבודה המקצועית יחד עם נציגי התושבים, יחד עם הרשויות המקומיות, ותייצרו משטר לילה שיאפשר לאנשים לישון בלילות.

דב חנין: זה האלמנטרי.

מירי רגב: אני אגיד לך, כל השרים רואים אלופים לשעבר, ואומרים "אמן".

מירי רגב: זאת הבעיה.

מירי רגב: מתייחסים מאוד ברצינות למה שגיורא אומר.

מירי רגב: אז גיורא צריך לשנות פה את ההחלטה שלו.

מירי רגב: נכון, גנות?

מירי רגב: שמעון סוסן, בבקשה.

מירי רגב: לאחר מכן חבר הכנסת זבולון קלפה ולאחר מכן ראש עיריית חולון.

<שמעון סוסן: גם אני רוצה להודות לך, גברתי היושבת-ראש, חברי הוועדה הנכבדים, שבפגרה אתם דנים בנושא החשוב הזה.

<שמעון סוסן: יש פה בעייתיות.

<שמעון סוסן: למרות שראשי הרשויות מנסים למשוך לכיוון אנחנו בדרך כלל מנסים להסכים על המרב, וכל אחד מייצג את התושבים שלו.

<שמעון סוסן: לי יש הבעיה הזאת במועצה שלי מכיוון שהמועצה פרוסה על פני מה שמזרח לכביש 40 – מסירקין ועד רמלה.

<שמעון סוסן: אז כל פעם שמושכים קו של נחיתות או של המראות לכיוונים שנים ומשנים זה פוגע ביישובים אחרים, כולל במודיעין ובשוהם.

<שמעון סוסן: אנחנו חיים בתוך הבעיה הזאת.

<שמעון סוסן: אני רוצה להדגיש נקודה אחת חשובה בעיניי, ואני מסכים עם מרבית דבריהם של חברי, אבל אני מייצג את התושבים שלי.

<שמעון סוסן: גם אם כמותית מדובר על מושבים ויש בהם רק אלפי תושבים בודדים, הם עדיין תושבים.

<שמעון סוסן: אני רוצה להדגיש שעל הקו שמדובר פה מראש העין - -

<שלום בן משה: 21.

<שמעון סוסן: אני שמח שאתם מדגישים את הבעייתיות של ראש העין כי ראש העין נמצאת עדיין בגובה של 400 מטר.

<שמעון סוסן: אני רוצה לומר לחברי הוועדה ולחברים שיושבים כאן - -

<קריאה: 1,500 מטר.

<חיים ביבס: אם זה ב-1,500 מטר המצב שלך מצוין.

<שמעון סוסן: תקשיבו טוב.

<שמעון סוסן: בראש העין זה ב-400 מטר.

<שמעון סוסן: זה יכול להיות מטר לפה, מטר לשם, זה לא מדע מדויק.

<שמעון סוסן: אבל אני רוצה שתדעו שבמזור זה מגיע ל-150 מטר, ובבארות-יצחק זה מגיע ל-100 מטר.

<שמעון סוסן: כמו שאומרים בשכונה: זה כדי לעבור ולא לפצוע.

<שמעון סוסן: זה לפנות את התושבים, יש לזה משמעויות נרחבות.

<שמעון סוסן: אני שמח שראש העין מדברים וגם כפר-סבא ונתניה מדברים וגם בתל-אביב מדברים על גובה של 600-500 מטר – זה בסדר.

<שמעון סוסן: אני גם חושב שיש צדק.

<שמעון סוסן: הם מדברים נכון, זה מפריע.

<שמעון סוסן: אבל תראו לאן זה מגיע ביישובים לפני הנחיתה הסופית.

<שמעון סוסן: זה מגיע שם לרמה של 100 מטר.

<שמעון סוסן: אנחנו טוענים שזה בניגוד לחוק.

<שמעון סוסן: כפי שאמר פה חברנו גיורא הם מנסים להקשיב, אבל לא תמיד אנחנו מסכימים איתם.

<שמעון סוסן: במקרה הזה זה בא לידי ביטוי.

<שמעון סוסן: זה יבוא לבירור משפטי.

<שמעון סוסן: אנחנו חושבים שזה בניגוד לתמ"א, קרי – לחוק.

מירי רגב: כבר הגשתם?

<קריאות: כן.

מירי רגב: ומתי הדיון?

<חיים ביבס: ב-18 במאי.

<שמעון סוסן: אני יודע שיתקיימו עוד דיונים ונביא את דברינו.

<שמעון סוסן: 40% שמדברים על מסלול 21 - - גברתי, חשוב שתדעי.

מירי רגב: אני מתייעצת עם היועץ המשפטי בעקבות האמירה שלך, אם לא כדאי להביא את המסקנות של הוועדה המקצועית לפני 18 במאי.

מירי רגב: מן הסתם אתם צריכים להכין את עצמכם גם לטובת הבג"ץ.

<שפרן אילנה: בעניין הזה הוועדה המקצועית - -

מירי רגב: תתפלאי כמה תהיי קשורה.

מירי רגב: הוועדה הציבורית שאמורה לייעץ לגיורא רום, אתם אמורים לדעת האם הם פועלים לפי החוק או לא.

<אילנה שפרן: אנחנו כרגע חושבים שהם פועלים לפי התמ"א.

<אילנה שפרן: לוועדה הציבורית יש תפקידים אחרים, והתפקיד שהיא מתכנסת לקדם הוא אישור תמונת הרעש ובדיקה - - -

מירי רגב: זה לא נכון.

מירי רגב: את, כנראה, לא מבינה את התפקיד של הוועדה שלך.

<תומר רוזנר: מה התפקיד הראשון?

<אילנה שפרן: התפקיד הוא לבדוק את תמונת הרעש, ולפי זה אנחנו מייעצים, אם צריך.

<אילנה שפרן: אם אנחנו לא חורגים מתמונת הרעש אנחנו לא צריכים לייעץ.

מירי רגב: אני אקריא לך את תפקידי הוועדה שאת עומדת בראשה: "תוקם ועדה ציבורית למעקב ולפיקוח על ביצוע ההוראות הסביבתיות של התכנית, להלן: הוועדה הציבורית, שתפקידיה הינן: 1.

מירי רגב: לפקח על ביצוע הוראות הכלולות בפרק זה; 2.

מירי רגב: להציע לרש"ת שינויים בתבנית התפעול לצורך מזעור מפגעים סביבתיים".

מירי רגב: מזעור מפגעים סביבתיים זה לא רק הרעש.

<שלום בן משה: נכון מאוד.

מירי רגב: זאת הבנה של כל מה שקורה כאן.

מירי רגב: זה הציבור.

מירי רגב: הסביבתי והחברתי זה הציבור.

<קריאה: נכון מאוד.

מירי רגב: מה את מציעה למנהל?

מירי רגב: הם אמורים לא לדעת מכלום.

מירי רגב: אותם לא מעניין כלום, אותם מעניין בטיחות.

מירי רגב: כמו שאמר גיורא – אני רוצה שקודם כול תהיה לי בטיחות ששני מטוסים לא יתנגשו באוויר.

מירי רגב: זהו, זה מה שמעניין אותו.

מירי רגב: את אמורה לבוא אליו עם היבטים אחרים.

מירי רגב: זה התפקיד של הוועדה הציבורית.

מירי רגב: "לקבל דיווח ועדכונים מהוועדה המקצועית, לדווח למועצה הארצית".

מירי רגב: יכול להיות שצריך להביא לפה את בינת שוורץ.

מירי רגב: שמעון, בבקשה, תמשיך.

<שמעון סוסן: כמובן, סימנו את העניין של היישובים עם המצוקה שלנו.

<שמעון סוסן: אני שמח ומודה לגיורא שהחליט למגן את מבני הציבור.

<שמעון סוסן: אבל זה בטל בשישים, עם כל הכבוד.

<שמעון סוסן: למגן מספר גנים זה בטל בשישים.

<שמעון סוסן: יש תושבים שחיים שם, יש מאות יחידות.

<שמעון סוסן: יש לנו טיעונים לרוב, אבל אני מבין שלוועדה כרגע אין הרבה זמן.

<שמעון סוסן: גברתי היושבת-ראש, 40% זה לא 40%.

<שמעון סוסן: 40% שמדברים שינחתו מ-21, קרי מראש העין הם רק בימים מסוימים בלי שבתות וחול המועד, והם רק בשעות מסוימות – 17-16 שעות.

<שמעון סוסן: כלומר 40% הופכים להיות 70% ומעלה - -

<שלום בן משה: נכון מאוד.

<שמעון סוסן: ככה אני רואה את זה, לא מדדתי את זה מדעית.

<שמעון סוסן: 40% זה לא 40%.

מירי רגב: גם את זה הוועדה צריכה לבחון.

<שמעון סוסן: זה לא 40%.

מירי רגב: מה שהוא אומר פה הוא נכון, גם את זה הוועדה צריכה לבחון.

מירי רגב: סוסן, תודה.

מירי רגב: חבר הכנסת זבולון קלפה, בבקשה, בקצרה.

מירי רגב: לאחר מכן ראש עיריית חולון, חבר הכנסת פייגלין וחיים ביבס.

מירי רגב: אנחנו חייבים לסכם את העניינים.

מירי רגב: גיורא, אני אתן לך לדבר, אם תרצה, ואם לא אני אסכם.

מירי רגב: יש כאן הרבה מאוד דברים שאתה יכול לסייע בהחלטה כזאת או אחרת לתושבים.

מירי רגב: חבר הכנסת זבולון קלפה, בבקשה.

זבולון כלפה: מצד אחד אנחנו מתנהלים במסגרת שיש תמ"א, כללים והגדרות.

זבולון כלפה: מצד שני בימים אלה הוגשה בקשה לשימוש חורג, ובעצם ההתנהלות בלתי אפשרית.

זבולון כלפה: אז אני מרגיש שההתנהלות היא בשתי שפות.

זבולון כלפה: מצד אחד יש הליך של הידברות, ומצד שני יש אישור לשימוש חורג שהתכנון יחד עם רשות שדות התעופה יאשרו אותו.

זבולון כלפה: אז ממילא הדיון יהפוך להיות עקר כי ממילא לאחר מכן יהיה אישור לשימוש חורג שתקף לחמש שנים בדרך כלל, ובמקרה הזה לשלוש שנים.

זבולון כלפה: יש הליכי תכנון מסוימים שזה חמש שנים.

זבולון כלפה: לכן אם באים בניקיון כפיים לעניין אז קודם כול צריך להסיר מהשולחן את האקדח הטעון הזה שנקרא "שימוש חורג".

זבולון כלפה: אתה עושה לי "לא" בראש, אבל אני אומר לך - -

<קריאה: אתה מכוון אותו לכיוון שלנו.

<יעקב גנות: אז אנחנו רוצים לעזור לך.

<יעקב גנות: אנחנו רוצים לפזר את העומס.

<קריאה: זה לא תפקיד - - -

זבולון כלפה: תודה רבה שאתה גם הדובר שלי וגם מחליף אותי.

זבולון כלפה: אני מודה לך.

זבולון כלפה: כשתהיה לך זכות דיבור תדבר.

מירי רגב: אני מבקשת לאפשר לחבר הכנסת קלפה לדבר.

זבולון כלפה: עם כל הכבוד, הליכי התנהלות תקינה הם חלק מהדבר הזה.

זבולון כלפה: נכון שיש שימוש חורג בחוק, אבל עדיין הדבר הזה צריך להיעשות במשורה ובמשקל ראוי.

זבולון כלפה: לא כמו במקרה הזה שהתחושה של התושבים היא שיש פה מין שמיכה שאי אפשר למשוך אותה לכל הכיוונים כי בסוף היא תיקרע, והתוצאה תהיה הרת אסון.

זבולון כלפה: לכן צריך להיות קצת יותר יצירתיים.

מירי רגב: מה אתה ממליץ?

זבולון כלפה: יכול להיות שהכיוון של טיסה על גבי נתיבים של כבישים ופארקים מצמצמת.

זבולון כלפה: יכול להיות שזה מסרבל מבחינה טכנולוגית ומחייבת כל מיני דברים - - אני רואה את הגיחוך בעיניים שלכם.

זבולון כלפה: אני לא איש תעופה - -

<גיורא רום: נכון.

זבולון כלפה: - - אפשר להציף את הבעיות.

זבולון כלפה: אבל אם השיח יתנהל בצורה הזאת אז לעולם אתם תחטפו.

זבולון כלפה: אתם צריכים להבין את הרגישות.

זבולון כלפה: חלק מהבעיה היא שאתם מתנהלים הרבה פעמים ביניכם פנימית.

<גיורא רום: אל תדבר עלינו.

<גיורא רום: אני הייתי פה בישיבה הקודמת.

<גיורא רום: נאמר לנו שאנחנו אטומים, לא מבינים - -

זבולון כלפה: לא אמרתי.

<גיורא רום: לא אתה.

<גיורא רום: דבר ראשון שאני מבקש הוא שתתייחסו בכבוד לעובדי המדינה - -

זבולון כלפה: אנחנו מתייחסים.

<גיורא רום: אין לכם מושג כמה התעסקנו עם חיי אנשים כי אנחנו גרים בדרום תל-אביב ובכל מקום.

<גיורא רום: אני כבר אמרתי את זה.

<גיורא רום: תתייחסו אלינו בכבוד קודם כול.

<גיורא רום: זאת הבקשה היחידה שלי.

זבולון כלפה: אז אני רוצה לחדש לך ולומר לך שאני ישבתי בעניין הזה גם עם מנכ"ל משרד התחבורה לפני שבועיים, והבקשה שלי הייתה אחת ויחידה: שבו, דברו עם האנשים התושבים.

<גיורא רום: אנחנו דיברנו איתם שנתיים כשעוד לא היית חבר כנסת.

זבולון כלפה: שנית, אני מצטרף לדברים שנאמרו פה.

זבולון כלפה: אין ספק שמתבקש פה פתרון ארוך טווח.

זבולון כלפה: עם כל הכבוד, כמה שלא ננסה למצוא פה פתרונות זמניים הם יהיו זמניים בסופו של דבר.

זבולון כלפה: אלה שתי הנקודות המרכזיות.

זבולון כלפה: יש עוד נקודות, אבל לא הזמן להאריך כרגע.

מירי רגב: תודה רבה, חבר הכנסת זבולון קלפה, שגם ניהל דיון ראשון בסוגיה הזאת, ומהדיון הזה טיפסנו במעלה ההר.

מירי רגב: ראש עיריית חולון ולאחר מכן חבר הכנסת פייגלין וחיים ביבס.

מירי רגב: אני יודעת שנרשמו הרבה אנשים נוספים לדיבור.

מירי רגב: אני מצטערת, אבל אני אהיה חייבת לסכם את הדיון הזה.

מירי רגב: אני מבטיחה שאשקול גם עם בינת שוורץ וגם עם גורמים משפטיים האם נכון לקיים את הדיון עם הוועדה הציבורית לפני הבג"ץ.

<שפרן אילנה: אבל הבג"ץ נוגע - -

מירי רגב: הבג"ץ נוגע למתווה הטיסות.

מירי רגב: ולתמ"א יש מה להגיד בנושא מתווה הטיסות, אין מה לעשות.

מירי רגב: ראש עיריית חולון, בבקשה.

<מוטי ששון: קודם כול אני רוצה לברך אותך על כך שמתקיים פה דיון כי כבר 20 שנה אני מוביל את הפורום של יישובי עוטף נתב"ג – כל אלה שנפגעו מהרחבת נתב"ג.

<מוטי ששון: הדיון הראשון היה ב-1994 כשכינסתי את ראשי הרשויות שסביב נתב"ג בלשכתו של ראש הממשלה דאז יצחק רבין ז"ל, והוא אמר דבר אחד בסיכום שלו: צריך לעשות הכול כדי למזער את הנזקים לתושבים.

<מוטי ששון: האם מאז נעשה משהו?

<מוטי ששון: אז אני אומר בצורה הכי ברורה: לא עשו שום דבר.

<מוטי ששון: אני חייב לציין את שיתוף הפעולה עם רשות שדות התעופה בתקופות מסוימות.

<מוטי ששון: עם גיורא יש לנו יחסים מצוינים, הוא תמיד זמין.

<מוטי ששון: אנחנו חלוקים בנושאים מסוימים, אבל אנחנו משתפים פעולה עם אנשי המקצוע – גם עם סטיליאן שפעם היה לצדנו ופעם נגדנו.

<מוטי ששון: כרגע יש בג"ץ של פורום ראשי הרשויות נגד שר התחבורה.

מירי רגב: מתי הבג"ץ הזה עולה?

מירי רגב: בעניין של נתיבי הטיסה?

<מוטי ששון: לא, אנחנו מדברים על חלון הלילה.

מירי רגב: ומתי זה עולה?

<מוטי ששון: אני לא יודע.

<מוטי ששון: יש איזושהי פרוצדורה שאתה צריך לשלוח, ולהגיד להם - -

מירי רגב: אה, עוד לא הגשת את זה בכלל.

<מוטי ששון: לא קיבלנו תשובה.

<מוטי ששון: נתנו תזכורת ללשכת השר.

<מוטי ששון: וזה מבוסס על ההחלטה של הוועדה שעמד בראשה גיורא, שאני מלא הערכה אליו.

מירי רגב: ברור לי לחלוטין שהחלטת השר היא על בסיס השיקולים המקצועיים.

<גיורא רום: הוא מדבר על משהו אחר.

<גיורא רום: הוא מדבר על עוצר ההמראות בלילה, אלה שני נושאים שונים.

<גיורא רום: תעזבי את זה.

מירי רגב: אבל בין 1:00 בלילה ל-5:00 לפנות בוקר אין המראות.

מירי רגב: יש רק נחיתות.

<מוטי ששון: את מוכנה לחתום לי?

מירי רגב: עוד יותר גרוע, זה לא לפי החלטת הממשלה.

<יעקב גנות: יש חריגים.

מירי רגב: אה, יש חריגים.

מירי רגב: גנות, אני מאוד אשמח לדעת מהם החריגים.

<מוטי ששון: אנחנו מנהלים מאבקים עם בג"צים.

<מוטי ששון: אני מעריך שהוצאנו עד היום עשרות מיליוני שקלים במלחמה שלנו על איכות החיים של התושבים שלנו שלא יסבלו.

<מוטי ששון: כרגע אנחנו בבג"ץ.

<מוטי ששון: אנחנו טוענים שיש פה ביזיון של בית משפט, כי בית המשפט קבע שעות, ומתחכמים אתנו על שעון קיץ ושעון חורף כדי לנסות לתחמן אותנו כדרכם בקודש.

<מוטי ששון: ב-1997 הצלחנו במועצה הארצית לתכנון ובנייה להעביר החלטה שתוך חצי שנה יתכננו את השדה המשלים.

<מוטי ששון: גם הצענו את נבטים.

<מוטי ששון: מאיר ניצן שגם השתתף אז דיבר על הים.

<מוטי ששון: דיברנו על זיקים, דיברנו על רמת-דוד – הכול קאלם פאדי.

<מוטי ששון: הכול דיבורי סרק.

<שפרן אילנה: אני רק אזכיר שהייתה תכנית שאושרה בממשלה, אבל משרד הביטחון הגיש ערר נגד השדה - -

<מוטי ששון: אז מבחינת התושבים אין החלטה.

<אילנה שפרן: נכון.

<מוטי ששון: בזה שמדברים לא פותרים את הבעיות של התושבים.

<מוטי ששון: התושבים סובלים.

<מוטי ששון: 20 שנה אני מנהל את הפורום הזה.

<מוטי ששון: זה לא צריך להיות רק לגבי נחיתות, זה צריך להיות גם לגבי המראות.

מירי רגב: חלוקת עומס.

<מוטי ששון: אי אפשר לחלק את העומס.

<מוטי ששון: אנחנו סבלנו כל השנים מהמראות, ואנחנו נמשיך לסבול, לצערי.

<מוטי ששון: אבל יש אישור לשר התחבורה שהוא מאציל אותו למנכ"ל.

<מוטי ששון: המנכ"ל מאציל אותו למנכ"ל רשות שדות התעופה, זה מאציל אותו לסמנכ"ל עד שהוא מגיע למנהל המשמרת.

<מוטי ששון: ואז בלילה את רואה שאין חלון לילה כי הוא מפעיל שיקול דעת כזה או אחר.

<מוטי ששון: בבג"ץ אמרנו שגיורא הוא זה שאנחנו סומכים עליו שיקבע וייתן התראה מראש על חריגים.

<מוטי ששון: אז בדיעבד אני מקבל הודעה שהמטוסים המריאו בשעות כאלה וכאלה.

<מוטי ששון: אני לא מאמין שמשרד האוצר ייתן יד למצב כזה שיהיה עוצר לילה גם בהמראות וגם בנחיתות.

<מוטי ששון: אנחנו מדינה שיש לה הצרכים שלה, וזה לא יעזור.

<מוטי ששון: רבין אמר לי: אנחנו צריכים מט"ח במדינה, צריכים כסף, אתה רוצה שימריאו לרבת-עמון?

<מוטי ששון: אז הם יעשו שם גם את החופשה שלהם.

<מוטי ששון: אנחנו צריכים להבין שמעבר לכך שאנחנו ראשי ערים אנחנו גם תושבי מדינת ישראל וגם למדינה יש צרכים, וצריך למצוא את האיזונים.

<מוטי ששון: לצערי, 20 שנה אני נלחם כדי לשמור על האיזונים.

<מוטי ששון: ואין איזונים, יש רק הנחתות.

<מוטי ששון: לכן הדרך היחידה לשמור עלינו זה רק בג"ץ שרואה הכול בראיה כוללת ומאוזנת.

<מוטי ששון: לכן גיורא, אני מצטער שהלכת, כיף היה להתמודד נגדך.

מירי רגב: לאן אתה הולך?

מירי רגב: מי אישר לך ללכת?

<מוטי ששון: הוא פורש.

מירי רגב: השאיר לנו את הבלגן והלך.

מירי רגב: עכשיו אנחנו נראה עם מי נתמודד.

מירי רגב: גנות - - -

<מוטי ששון: זאת בעיה מורכבת ומסובכת, ולא קלה לפתרון, וכולם צריכים לבוא עם רצון טוב כדי לפתור את הבעיות.

<מוטי ששון: כמו שאת אומרת – לא הכול דרך החור של המטבע.

<מוטי ששון: אני רוצה להגיד גם לוועדה הציבורית במשרד הפנים שאני היחיד שמגיע לפעמים לוועדות מכל ראשי הערים.

<מוטי ששון: גם להם מגיע כי הם אנשי מקצוע, והם עושים את העבודה שלהם נאמנה.

<מוטי ששון: אנחנו חלוקים עליהם, מותר לנו לחלוק.

<מוטי ששון: משפט אחרון.

<מוטי ששון: אני מעריך את הנזק שנגרם לעיריית חולון רק מהרחבת נתב"ג הוא הפסד של אגרות והיטלים של למעלה ממיליארד שקל.

<מוטי ששון: אז לא רק שהפסדנו כסף אנחנו גם סובלים בלילות כי אנחנו לא יכולים לישון.

<מוטי ששון: ואני גר במרכז העיר.

<מוטי ששון: אני מתעורר ב-3:30 בלילה.

מירי רגב: מוטי, תודה רבה.

מירי רגב: אני חייבת לסכם.

<מוטי ששון: תחשבו על התושבים.

מירי רגב: משה פייגלין, בבקשה.

משה זלמן פייגלין: בארצות הברית מטוסי אפ-16 ומטוסי נוסעים ממריאים ונוחתים באותו מסלול.

משה זלמן פייגלין: בישראל אסור לדבר על זה כי פה אתוס הביטחון הוא כזה שאנחנו מדינת חיל האוויר.

משה זלמן פייגלין: אבל אין פתרון אחר, רבותי.

משה זלמן פייגלין: ברור שצריך להעביר את נתב"ג לדרום – מקובלים עלי לחלוטין הדברים שנאמרו כאן; ברור שבהתפתחות האורבנית המדהימה והמפליאה של מטרופולין גוש דן, יחד עם זה שכולנו רוצים לטוס לחו"ל לפחות פעמיים בשנה, הדבר הזה חייב להתפוצץ באיזשהו שלב.

משה זלמן פייגלין: להגיע לתוצאה מכל הדיון הזה אי אפשר אלמלא מוצאים פתרונות יצירתיים.

משה זלמן פייגלין: לכן מעבר לתכנית האסטרטגית של העברה לדרום שתיקח עוד זמן רב צריך לשקול ברצינות לאפשר המראות ונחיתות ממסלולים אחרים.

משה זלמן פייגלין: ברוך השם, יש עוד מסלולים בישראל חוץ מאשר בנתב"ג.

משה זלמן פייגלין: נכון, ממריאים משם גם מטוסים צבאיים – זה אפשרי, ונעשה בעולם.

משה זלמן פייגלין: אני מבקש, גברתי, לסיכום, להזמין לדיון הבא מומחה לעניין הזה שיסביר את העניין הזה בצורה רצינית.

משה זלמן פייגלין: זה נראה לי הפתרון היחיד.

משה זלמן פייגלין: תודה.

<יעקב גנות: יש פה שני טייסים.

משה זלמן פייגלין: נכון, אבל אני מדבר לא על טייסים, עם כל הכבוד, אלא על בן אדם שעשה את הדוקטורט שלו בנושא הזה הן מההיבט התעופתי, הן מההיבט התעבורתי עם דוגמאות מכל העולם, עם כל הכבוד לטייסים.

מירי רגב: יש לך מישהו כזה?

משה זלמן פייגלין: כן, יש לי מישהו כזה.

משה זלמן פייגלין: אני לא מדבר סתם.

מירי רגב: יפה, אז תמליץ לנו לוועדה, והוועדה תקבל את המלצתך.

משה זלמן פייגלין: תודה רבה.

מירי רגב: חיים ביבס, בבקשה.

<חיים ביבס: אנחנו בכלל בבעיה.

<חיים ביבס: נראה לי שיש איזשהו מטוס באוויר שרוצה לנחות או להמריא ומחפש כל הזמן מאין לבוא – ממודיעין, מראש העין, מחולון, מראשון.

<קריאה: מודיעין לא סובלים.

<חיים ביבס: מודיעין סובלת.

<חיים ביבס: גם חבל מודיעין סובל.

<חיים ביבס: דרך אגב, אפשר למגן דרך אירפורט סיטי, אבל זה אחר כך.

<חיים ביבס: אני ביליתי הרבה מאוד ימים ושעות בבג"ץ.

<חיים ביבס: ייאמר לזכותו של גיורא שהכול היה תמיד בשקיפות לאורך כל הדרך יחד עם הרבה טיסות מעל העיר כדי לבדוק את הדברים.

<חיים ביבס: אני מקווה שמי שייכנס לנעליים שלך ילמד את הדברים לפחות כמוך וייכנס בדרך שבה אתה ניהלת את זה, כי זה תמיד היה בהרבה מאוד הגינות יוצאת דופן ובשקיפות מלאה.

<חיים ביבס: צריך לטפל בשני דברים: ראשית בנושא התמ"א.

<חיים ביבס: לצערי, אותו פרקליט שמגן על רשות שדות התעופה ועל משרד התחבורה גם מגן על משרד הפנים, והוא אומר בזה דבר והיפוכו.

<חיים ביבס: מצד אחד הוא אומר שצריך להגן על מה שרש"ת מביאה, ומצד שני הוא גם מסביר שהתמ"א היא בדיוק מה שקורה.

<חיים ביבס: אני אומר לך באחריות שהגענו לבית-המשפט כאשר אף אחד מהם לא הבין במה מדובר מכיוון שהעיר מודיעין לא נכללה בתמ"א המרכזית.

<חיים ביבס: אף אחד מאתנו לא אומר לא לטוס בכלל.

<חיים ביבס: כולנו רוצים לטוס.

<חיים ביבס: יחד עם זאת בואו נשים את הדברים קודם כול בשקיפות מלאה.

<חיים ביבס: מצד שני לא קרה שום דבר אם משרד הפנים ישים את התמ"א, את מה שבאמת קורה כדי שכל אחד יוכל לתבוע את מה שצריך; ולא להגיד מצד אחד, אתם לא מופיעים בתמ"א אז אין לכם מה לבוא בטענות - -

<אילנה שפרן: לא הבנתי את הבקשה - -

<חיים ביבס: - - ואחר כך להגיד, חבר'ה, נכלאתם בתמ"א שלא קיימת.

<חיים ביבס: תעשי סדר בדברים ואחר כך תחזרו אלינו.

<חיים ביבס: דבר שני, הגנת הסביבה – הגיע הזמן לעשות ניטור כמו שצריך וידבר בצורה ברורה; שיגיד, יש בעיות רעש.

<תומר רוזנר: הוא אומר.

<חיים ביבס: הוא לא אומר.

<חיים ביבס: תאמין לי, הייתי אתו בארבע מאות דיונים.

<חיים ביבס: הוא כל הזמן מתפתל.

<חיים ביבס: מעולם לא שמעתי אותם אומרים בצורה ברורה – כן או לא.

<חיים ביבס: יש בעיה או אין בעיה – תגידו.

<חיים ביבס: בסופו של דבר לא קרה שום דבר.

<חיים ביבס: סטיליאן, אתה איש מקצועי, ואתה צריך להגן עליי יותר מאשר על הפקידים או על השרים שלך.

<חיים ביבס: אתה צריך להגן עליי בכך שאני יודע אם יש חריגה.

<חיים ביבס: אם יש – מצוין, אני יודע לתבוע.

<חיים ביבס: אל תסתתרו כל הזמן מאחורי יועצים משפטיים וכל מיני אנשים שמסבירים למה אתם לא צריכים להגיד את הדברים.

<חיים ביבס: זה בסדר, רבותי, אנחנו רוצים פעם אחת לשמוע.

<חיים ביבס: אני חושב ששמענו מגיורא בפעם הראשונה את הדברים – איך התבנית של השדה תעבוד באופן מלא.

<חיים ביבס: כל אחד יעשה לעצמו את השיקולים – מי רוצה ללכת יותר, מי פחות, איך מטפלים בדברים.

<חיים ביבס: בסופו של דבר אנחנו צריכים לתת תשובה לתושבים, וזה אומר להגן עליהם.

<חיים ביבס: גם אם בסוף הטיסות יעברו, נדע גם לקבל את הפיצוי על כך שהטיסות האלה עוברות מעל אותן ערים, ואז נוכל להביא בצורה סופית את העסק לדיון כמו שצריך.

<חיים ביבס: דרך אגב, טיסות ארנה עדיפות על ILS כי הן עוברות מעל יער בן-שמן ולא מפריעות לאף אחד.

מירי רגב: חברים, אני רוצה לסכם את הדיון הזה.

מירי רגב: אני גם רוצה להצטרף לברכות לגיורא.

מירי רגב: אני גם מכירה אותו עוד משירותו הצבאי - -

<קריאה: נציגי התושבים.

מירי רגב: לא, לא.

מירי רגב: את התושבים הציגו ראשי ערים וארנון גלעדי.

מירי רגב: הם גם מייצגים את התושבים.

מירי רגב: אתם בחרתם אותם.

מירי רגב: אני רוצה להודות לגיורא.

מירי רגב: אנחנו נפגשנו בהיבטים האזרחיים.

מירי רגב: בהיבטים הצבאיים נפגשנו בשני הדיונים האלה.

מירי רגב: אני מכירה את רמת המקצועיות והחשיבות שאתה רוצה בנושא הזה.

מירי רגב: אתה צריך להבין שעבודתנו בכנסת היא להביא לידי ביטוי את כלל האיזונים המתבקשים מהחלטה כזאת או אחרת.

מירי רגב: האיזונים הם בראש ובראשונה איזונים בטיחותיים, אנחנו בכלל לא מתעסקים בחיי אדם.

מירי רגב: אחרי האיזונים הבטיחותיים ולפני הכסף אנחנו צריכים להתעסק ולבדוק איך זה משפיע בעלות-תועלת על בני אדם.

מירי רגב: בעלות-תועלת על בני אדם הרעש הנוראי הזה הוא בלתי אפשרי.

מירי רגב: אז נכון שאנחנו רוצים להגדיל את התל"ג ולשפר את הכלכלה שלנו, אבל זה לא יכול להיות על גבי אותם תושבים שסובלים כל כך.

מירי רגב: לכן צריך למצוא לזה פתרונות.

מירי רגב: את הפתרונות אתה יכול למצוא לנו כי אתה איש המקצוע.

מירי רגב: לו אנחנו היינו יכולים לתת את הפתרונות היינו נותנים אותם.

מירי רגב: היינו באים בחקיקה וכופים עליך את זה.

מירי רגב: אבל אנחנו מתייחסים לאנשי המקצוע ורוצים שהם יבינו את מה שאנחנו אומרים.

מירי רגב: ופה אנחנו זועקים את זעקת הציבור, אין מה לעשות.

מירי רגב: אני לא אומרת שאתה לא צריך להתעסק עם הנושא הבטיחותי – בראש ובראשונה עם הנושא הבטיחותי; וברור לי לחלוטין שיש לנו מדינה קטנה, וכולם יסבלו בסופו של דבר מרעש במקום כזה או אחר.

מירי רגב: אבל צריך לעשות חלוקת רעש אחרת.

מירי רגב: לפצל את ההמראות, ובאותם מקומות של ההמראות אולי לעשות נחיתות ובמקומות אחרים לעשות נחיתות.

מירי רגב: גיורא, אפשר לעשות את זה.

מירי רגב: אתה בא ממערכת מקצועית שלצערי היא לפעמים גם כופה על המדינה החלטות שזה לא יהיה בנבטים או לא יהיה ברמת-דוד או לא יטוסו באותם בסיסים – אזרחיים וצבאיים – שזאת טעות.

מירי רגב: יש כאן ממשלה שמתייחסת יותר מדי לאמירות של הדרג הצבאי.

מירי רגב: אבל זה לא הדיון שלנו כרגע.

<גיורא רום: - - - חבר הכנסת פייגלין שאומר שרמת דוד יחיה עם אזרחי ועם צבאי ביחד.

<גיורא רום: חשבנו על זה, כתבנו על זה, זה הולך לכיוון הזה.

<גיורא רום: יום אחד ברמת-דוד יהיו מטוסים אזרחיים ומטוסי אפ-16.

<גיורא רום: אנחנו בתוך העסק עד הסוף.

מירי רגב: מצוין.

מירי רגב: לכן מכיוון שהשר מתייחס מאוד לאמירות שלך חשוב לי לפני שאתה מסיים את התפקיד – קודם כול לאחל לך בהצלחה במה שתעשה.

מירי רגב: נקווה שזה שיחליף אותך יבין בתעופה, אבל לא יהיה חייב לבוא מחיל האוויר.

<חיים ביבס: עדיף שיבוא מחיל האוויר ולא יבוא מהירוקים כי המצב שלנו - - -

מירי רגב: לא, לא, אנחנו לא רוצים לעשות עירוב.

מירי רגב: ראינו מה קרה במלחמת לבנון השנייה.

מירי רגב: אנחנו רוצים שאתה, גיורא, כשותף כאן ששומע את הציבור, תעביר את המסרים האלה לשר ותראה האם מבחינה מקצועית אתה יכול להמליץ המלצות אחרות.

מירי רגב: לסיכום הדיון.

מירי רגב: אני מבקשת שבדיון הבא תבוא לפה גם בינת שוורץ.

מירי רגב: לא רק לתכנון ולבנייה, אלא גם בעניין הזה.

מירי רגב: יש כאן כמה היבטים שקיבלתם כאחריות בוועדה הציבורית, ואתם מחויבים לבדוק מחדש; גם את התוואי של הטיסות, גם את סף הרעש וגם את תבנית התפעול.

מירי רגב: תבנית התפעול זה מתווה הטיסות.

מירי רגב: אני רוצה לשמוע מכם התייחסות כוללת רחבה, ולא להגיד לי, זה לא אצלנו וזה כן אצלנו.

מירי רגב: זה יוצא מהתמ"א.

מירי רגב: לא תברחו מהתמ"א בבג"צים לא בעניין הלילה וגם לא בעניין התביעה המנהלית שדיבר עליה סוסן.

מירי רגב: זאת לא רק בעיה של משרד התחבורה, זאת גם בעיה של תמ"א – איך מפשטים את התמ"א.

מירי רגב: אם הפרשנות של התמ"א לא נעשתה נכון זאת בעיה, ואנחנו צריכים לעמוד על זה.

מירי רגב: אני עוד לא החלטתי אם לקיים את הדיון בשבוע של ה-18 כדי לראות מה אנחנו אומרים בוועדת הפנים בקול לבג"ץ .

מירי רגב: בג"ץ המתין כבר כמה פעמים לתשובות שלנו בנושא אסירים ובכל מיני היבטים אחרים, ואנחנו רוצים להשפיע גם בעניין הזה.

מירי רגב: יכול להיות שנקיים את הדיון לפני הבג"ץ, ואתם תבואו עם תשובות לפני הבג"ץ לכאן.

מירי רגב: לכן אני רוצה שתבואו עם תשובות מסודרות גם בעניין המתווה וגם בעניין סף הרעש.

מירי רגב: בעניין סף הרעש – המשרד להגנת הסביבה, אני מצטרפת ליושב-ראש השלטון המקומי: אל תשנו את ההחלטות שלכם כמו בשדה בריר.

מירי רגב: בשדה בריר בהתחלה היה בסדר, ועכשיו פתאום השרה אומרת ככה, והמשרד להגנת הסביבה אומרים אחרת.

מירי רגב: פתאום אתם משנים את ההחלטות שלכם.

מירי רגב: תהיו החלטיים עם החלטה מקצועית.

מירי רגב: תעשו ניטור רציני של רעש.

מירי רגב: אזרחים לא ילכו ויישנו עם אטמי אוזניים כל הזמן.

מירי רגב: וגם זה לא מספיק.

מירי רגב: אם הם צריכים לקבל פיצויים ומיגון הם יקבלו מיגון.

מירי רגב: אין בעיה.

מירי רגב: אבל זה לא יכול להיות גם וגם וגם, וכולם מסכימים עם הכול.

מירי רגב: אתם תעשו בדיקה רצינית של ניטור, ואני מציעה לכם שתעשו את הניטור הזה לפני התלונות של בג"ץ.

מירי רגב: לא שבג"ץ ישלח אתכם לעשות את זה כי זה מעליב מערכת ממשלתית שבג"ץ ישלח אנשים מקצועיים.

מירי רגב: אתם לבד תעשו את זה.

מירי רגב: מילא, ועדת הפנים – אתם תעשו ניטור רציני של העניין הזה ותבואו עם תוצאה של סף הרעש.

מירי רגב: בעניין סוגיית הלילה – גיורא, אני מבקשת ממך מה שביקשתי מהמנכ"ל: להשפיע על השר לשנות את ההחלטה שלו.

מירי רגב: לא בטוח שהחלטת השר תעמוד בבג"ץ.

מירי רגב: יכול להיות שבסוף ועדת הפנים תצטרך לעתור לבג"ץ נגד השר.

מירי רגב: עשינו את זה פעם אחת.

מירי רגב: הוועדה שלנו עתרה נגד שר ממשלתי כי חשבנו שההחלטה שלו הייתה החלטה שלא נותנת שיקול להיבט האנושי.

מירי רגב: אז תחליטו על מגבלות.

מירי רגב: כמו ההמראות – תחליטו על המגבלות בעניין הנחיתות, ובחריגים משהו אחר.

מירי רגב: אבל לא יכול להיות מצב שהשר מחליט החלטה לפי המלצה מקצועית שלך שמבוססת על היבטים רחבים יותר.

מירי רגב: תל"ג זה חשוב, כלכלה זה חשוב - הכול חשוב.

מירי רגב: אבל בני אדם חשובים לא פחות.

מירי רגב: לא יותר, חס וחלילה, אבל לא פחות.

מירי רגב: אני מבקשת שזה יהיה כתוב באופן ברור בסיכום – שהשר ישקול שוב את סוגית הנחיתות בלילה.

<קריאות: מה עם ההמראות?

מירי רגב: בנושא ההמראות אני יודעת שהמדינה פועלת לפי החלטות הממשלה שאין המראות בין 1:00 ל-5:00.

מירי רגב: אם זה לא נכון - -

<קריאות: אין דבר כזה.

מירי רגב: אז אם זה לא נכון אני מבקשת לדעת מהי החלטת הממשלה לגבי ההמראות?

מירי רגב: ולשלוח מכתב לשר, האם השר פועל לפי החלטת הממשלה או לא.

מירי רגב: בואו נבדוק קודם כול את זה.

מירי רגב: אני יוצאת מנקודת הנחה שכן.

<קריאות: לא, לא.

<ארנון גלעדי: השר לא עובר על החוק.

מירי רגב: אין סיכוי שהשר יעבור על החוק.

מירי רגב: גיורא, 431 – הנושא של ההמראות זה גם חלק מהנתיבים שתשקול?

מירי רגב: תראה איך אפשר לעשות את החלוקה הנכונה.

מירי רגב: אני מבקשת לעשות דיון בכנס הבא בעניין הקריטריונים לבחירת שדה נוסף.

מירי רגב: אני רוצה גם לדעת בהיבט הסביבתי כי זאת גם ועדת הגנת הסביבה.

מירי רגב: נבטים או רמת דוד – מה השיקולים?

<יעקב גנות: השיקול הוא חיל האוויר.

מירי רגב: אם השיקול הוא חיל האוויר אז שנדע, נצדיע לראש המדינה.

מירי רגב: אבל לפחות נדע.

מירי רגב: נגיד בקול ברור וחד שמי שמקבל החלטות זה מפקד חיל האוויר.

מירי רגב: עלא-כיפאק.

מירי רגב: שנדע מה המשמעות של זה.

מירי רגב: אני מבקשת לדעת מה השיקולים בעניין הזה.

מירי רגב: לדיון הבא חתן הדיון יהיה אגף תכנון ובנייה במשרד הפנים – בינת שורץ ואילנה שפרן.

מירי רגב: אני מבקשת להזמין את אותו מומחה שדיבר עליו חבר הכנסת פייגלין.

מירי רגב: שלא יבוא לדוקטורט – שיבוא ויתעסק בשלושה דברים בלבד: ספי רעש, מתווים – יחסית לאילוצים של המדינה שלנו, לא מה קורה בארצות-הברית.

מירי רגב: תודה רבה.